title: Islanti kesäolympialaisissa 1936

text: Islanti osallistui olympiakisoihin toista kertaa historiansa aikana Berliinin kesäolympialaisissa 1936. Edellisen (ja ainoan) kerran Islanti oli esiintynyt olympiatasolla 24 vuotta aikaisemmin vuoden 1912 kesäolympialaisissa. Maan joukkue koostui 12 urheilijasta. Mitaleille asti islantilaiset eivät näissä olympialaisissa yltäneet.


title: Hässelby strandin metroasema

text: Hässelby strandin metroasema on yksi Tukholman metron asemista, joka sijaitsee Hässelby strandissa. Se otettiin käyttöön 18. marraskuuta 1958, jolloin siitä tuli Tukholman metroverkoston 45. asema. Ulkoasema on osa niin sanottua metron ensimmäistä linjaa (vihreä linja). Etäisyys Slussenin metroasemalle on asemalta noin 18,6 kilometriä. Asemalla on Christian Partosin kaakelimosaiikkitaidetta vuodelta 2000.


title: Hässelby strandin metroasema

text: Vuonna 2015 asemaa käytti arkisin keskimäärin 4 500 matkustajaa päivässä.


title: Hässelby gårdin metroasema

text: Hässelby gårdin metroasema on Tukholman metron asema Hässelby gårdissa. Metroasema otettiin käyttöön 1. marraskuuta vuonna 1956, mutta tuolloinen asema oli vielä väliaikainen. Nykyinen asemarakennus avattiin 15. lokakuuta vuonna 1958. Se sijaitsee Hässelbyn torin yläpuolelle rakennetulla sillalla. Metroasema on osa metron ensimmäistä ("vihreä linja") linjaa 19. Etäisyys Slussenin asemalle on noin 17,7 kilometriä.


title: Hässelby gårdin metroasema

text: Vuonna 2017 asemaa käytti arkisin 5 700 matkustajaa päivässä.


title: Itävalta kesäolympialaisissa 1936

text: Itävalta osallistui Berliinin kesäolympialaisiin 1936 176 urheilijan joukkueella. Maa saavutti urheilulajeissa 13 mitalia, joista neljä oli kultaisia, kuusi hopeisia ja kolme pronssisia. Kisojen mitalitilastossa Itävalta sijoittui 11. sijalle.


title: Faouzi Benzarti

text: Faouzi Benzarti (, s. 3. tammikuuta 1950 Monastir, Tunisia) on tunisialainen jalkapallovalmentaja ja entinen jalkapalloilija.


title: Faouzi Benzarti

text: Hän on valmentanut kolmea eri joukkuetta Tunisian-mestariksi. Myös hänen veljensä Lotfi Benzarti on jalkapallovalmentaja.


title: Faouzi Benzarti

text: Benzarti aloitti valmentajan uransa 1970-luvun lopulla valmentaessaan alasarjassa pelannutta EO Sidi Bouzidia. Kahden kauden jälkeen hän ryhtyi valmentamaan kotikaupunkinsa seuraa US Monastiria vuosina 1979–1982. Ensimmäisellä kaudellaan hän kykeni nostamaan seuran Tunisian pääsarjaan. Seuraavalla kaudella joukkue sijoittui sarjassa yhdeksänneksi ja sitä seuraavalla 1981–1982 sijalle yksitoista. Benzarti päätti jättää seuran ja otti valmennusvastuun Sfax Railways Sportsista kesken kauden 1983–1984 ja jatkoi roolissa seuraavan kauden 1984–1985 kokonaan. Hänet valittiin ES Sahelin uudeksi valmentajaksi kaudella 1986–1987. Samaisella kaudella Benzarti voitti ensimmäisen mestaruutensa valmentajana ES Sahelin napattua Tunisian-mestaruuden. Mestaruus ei jäänyt ainoaksi Benzartin siirryttyä kaudella 1989–1990 Club Africainin luotsiksi. Toinen Tunisian-mestaruus tuli tiukan kauden jälkeen, kun Club Africain oli tasapisteissä Esperancen kanssa, mutta keskinäiset ottelut olivat Benzartin luotsaaman Club Africainin hyväksi.


title: Faouzi Benzarti

text: Kaudella 1991–1992 Benzarti otti toisen kerran ES Sahelin valmennusvastuun, mutta tällä kertaa joukkue sijoittui pääsarjassa viidenneksi ja hän päätti siirtyä takaisin US Monastirin valmentajaksi. Edelliskaudella joukkue oli välttynyt putoamiselta vain kahden pisteen turvin, eikä joukkue kyennyt parempaan suoritukseen Benzartin johdolla, vaikka sijoitus oli yhtä pykälää parempi. Benzarti siirtyi kauden jälkeen valmentamaan ensimmäistä kertaa Esperancea kaudella 1993–1994, jonka aikana hän kykeni tuomaan seuralle sen historian 13:nnen liigamestaruuden ja samalla toisen henkilökohtaisen mestaruutensa. Samaisella kaudella Benzarti voitti myös Afrikan Mestarien liigan ja Afrikan Super Cupin, jotka nekin olivat seuran historian ensimmäiset mestaruudet kyseisissä turnauksissa.


title: Faouzi Benzarti

text: Kauden päätteeksi Benzarti toimi vuonna 1994 väliaikaisesti Tunisian maajoukkueen päävalmentajana, korvatessaan Youssef Zouaouin. Benzartin tilalle nimitettiin puolalainen Henryk Kasperczak. Benzarti palasi nopeasti seurajoukkuetason pariin ottaessaan CS Sfaxienin valmennusvastuun kaudella 1995–1996. Hän ei kyennyt vastaamaan joukkueen edelliskauden menestykseen, jolloin Sfaxien oli voittanut Tunisian-mestaruuden. Sen sijaan Sfaxien sijoittui sarjassa viidenneksi ja Benzarti jätti seuran. Hän palasi takaisin valmennustehtäviin kaudeksi 1999–2000 toisen kerran Club Africainin peräsimeen. Benzarti onnistui kuitenkin parantamaan joukkueen sijoitusta yhdellä sijalla viime kauteen nähden, Club Africainin sijoittuessa viidenneksi. Kauden päätteeksi Benzarti jätti jälleen tehtävät ja siirtyi pois valmennuksesta, kunnes hän palasi takaisin kaudella 2002–2003 Stade Tunisienin päävalmentajaksi. Benzarti jätti kuitenkin seuran kesken kauden, kun Esperance palkkasi hänet päävalmentajaksi. Joukkue voitti myös pääsarjamestaruuden, joka oli Benzartille neljäs mestaruus valmentajana. Kauden päätyttyä Benzarti otti kolmannen kerran päävalmentajan vastuun US Monastirista kaudella 2005–2006. Joukkue pärjäsi kohtuullisesti sijoittuen sarjassa viidenneksi. Seuraavalla kaudella 2006–2007 Benzarti otti myös kolmannen kerran valmennusvastuulleen ES Sahelin, jonka kanssa hän onnistui voittamaan toistamiseen pääsarjan mestaruuden. Menestyksestä huolimatta Benzarti siirtyi uudelleen Esperancen päävalmentajaksi kaudella 2007–2008, mutta jätti seuran yhden ottelun jälkeen.


title: Faouzi Benzarti

text: Benzarti siirtyi heinäkuussa 2007 Libyan maajoukkueen päävalmentajaksi, allekirjoitettuaan kolmen vuoden sopimuksen. Hänen tavoitteena oli viedä Libya vuoden 2010 MM-kisoihin. Libyan otteet paranivat edellisiin MM-karsintoihin nähden, sillä joukkue taisteli pääsystä viimeisellä karsintakierrokselle vuoden 2010 MM-kisoihin. Maa kuitenkin jäi niukasti Afrikan MM-karsintojen toiselle kierrokselle. Lisäksi se osallistui vuoden 2009 African Nations Championshipin lopputurnaukseen, jossa Libya jäi alkulohkoon voittamatta otteluakaan. Tämä riitti myös Libyan jalkapalloliitolle, joka antoi Benzartille potkut tehtävistään.


title: Faouzi Benzarti

text: Benzarti sai sittemmin valmennuspaikan kotimaassaan Tunisiassa Esperancen päävalmentajana. Hän toi Esperancelle sen historian 22 liigamestaruuden ja joukkue voitti myös Arabian Mestarien liigan samaisella kaudella. Poikkeuksellisesti Benzarti päätti jatkaa tehtävässään ja asetti tavoitteekseen voittaa Afrikan Mestarien liigan, jonka hän voitti viimeksi vuonna 1994.


title: Faouzi Benzarti

text: Marraskuussa 2009 Benzarti nimitettiin Tunisian maajoukkueen uudeksi päävalmentajaksi Humberto Coelhon tilalle. Benzartin oli alustavasti tarkoitus valmentaa joukkuetta vain Vuoden 2010 Afrikan-mestaruuskilpailussa. Kisojen päätyttyä maa jäi alkulohkoon pelattuaan kaikki kolme ottelua tasan. Viikkoa myöhemmin Tunisian jalkapalloliitto oli etsiä uutta korvaajaa Benzartin tilalle, mutta sittemmin liitto julkisti Benzartin jatkavan valmentajana kesäkuusta 2010 alkaen, kun hänen sopimuksensa seurajoukkue Esperancen kanssa päättyy. Benzartin tarkoituksena olisi valmentaa Tunisiaa vuoden 2014 MM-kisoihin saakka.


title: Faouzi Benzarti

text: Benzarti johdatti Esperancen Tunisian mestariksi kaudella 2009–2010, kun kolme kierrosta ennen loppua toisena ollut Club Africain hävisi vierasottelunsa ES Hammam-Sousselle. Tunisian pääsarjan mestaruus oli Benzartille jo seitsemäs ja neljäs Esperancen valmentajana. Tämän myötä Benzarti on menestynein Esperancen valmentaja yhdessä Youssef Zouaouin kanssa Tunisian mestaruuksissa mitattuna.


title: Faouzi Benzarti

text: 15. toukokuussa 2010 Espérancen hävittyä viimeisellä kierroksella ES Hammam-Sousselle Benzarti epäili joidenkin pelaajiensa sopupelistä, jonka myötä Hammam-Sousse välttyi sarjaputoamiselta. Sen sijaan Benzartin kotikaupungin seura US Monastir putosi tappion myötä sarjatasoa alemmaksi. Tästä suivaantuneena valmentaja uhosi ettei enää valmentaisi lainkaan Tunisiassa vaikka hänellä on sopimus Espérancen kanssa vuoteen 2011 asti. Lisäksi Espérancen puheenjohtaja Hamdi Meddeb ei enää suostunut päästämään joukkueen valmentajaa maajoukkueen käyttöön. Myöhemmin toukokuussa Tunisian jalkapalloliitto ilmoitti palkkaavansa uuden päävalmentajan Benzartin seuraajaksi.


title: Faouzi Benzarti

text: Benzarti johdatti Esperancen kauden 2010 Afrikan Mestarien liigassa loppuotteluun saakka, jossa se hävisi TP Mazembelle yhteismaalein 6–1. 28. marraskuuta 2010 Benzarti erosi valmennustehtävästään. Hän ehti valmentaa Esperancea yhdeksän ottelun verran Tunisian pääsarjassa, jota se myös johti pisteen erolla ES Saheliin.


title: Faouzi Benzarti

text: 15. joulukuuta 2010 Benzartin ilmoitettiin siirtyneen CS Sfaxienin valmentajaksi Viisi päivää myöhemmin radiokanava Mosaïque FM kertoi valmentajan jättäneen allekirjoittamatta sopimuksen, joka meni Nabil Koukille.


title: Faouzi Benzarti

text: Joulukuun lopulla Tunisian liitto julkisti Benzartin olevan maan uusi päävalmentaja. Varsinaista sopimusta ei kuitenkaan vielä ollut tehty, kunnes 4. tammikuuta 2011 liitto julkisti Benzartin lopulta allekirjoittaneen sopimuksen Tunisian liiton kanssa. 19. tammikuuta 2011 Benzarti ilmoitti, ettei aio ottaa valmennusvastuuta Tunisian maajoukkueesta. Kaikki lähti liikkeelle Tunisian kansannoususta, jonka seurauksena maan presidentti Zine el-Abidine Ben Ali pakeni maasta. Benzartin mukaan ihmisillä on nyt Tunisiassa oikeus puhua asiat suoraan ilman pelkoa sen aiheuttamista seurauksista. Tämän vuoksi Benzarti ei voinut aikaisemmin kieltäytyä tarjotusta sopimuksesta.


title: Faouzi Benzarti

text: 15. toukokuuta 2011 Benzarti allekirjoitti vuoteen 2013 asti ulottuvan sopimuksen Club Africainin kanssa. Hän korvasi kesken kauden Kais Yaâkoubin ja nosti joukkueensa sijalle neljä Tunisian pääsarjassa. Lisäksi Benzarti johdatti Club Africainin CAF Confederation Cupin loppuotteluun marokkolaista Maghreb Fezia vastaan. Hänen joukkueensa kuitenkin hävisi loppuottelun rangaistuspotkuilla. Kaudella 2011–2012 Benzarti erosi neljännen kierroksen jälkeen 8. joulukuuta 2011, kun hänen joukkueensa pelasi 1–1-tasapelin vierasottelussa ES Hammam-Soussea vastaan.


title: Faouzi Benzarti

text: Maaliskuun lopulla 2012 Benzarti palasi jälleen ES Sahelin päävalmentajaksi. Hän valmensi joukkuetta kuitenkin vain kolmen kuukauden verran, kunnes erosi tehtävistään ja siirtyi kesäkuussa 2012 Arabiemiirikuntien pääsarjaan Al-Sharjahin päävalmentajaksi. Joukkue oli ennen Benzartin tuloa sarjan viimeisenä, jonne se myös jäi kauden päätteeksi. Benzarti sai kuitenkin potkut marraskuussa 2012, kun kausi 2012–2013 ei alkanut toivotulla tavalla sarjatasoa alempana.


title: Faouzi Benzarti

text: Huhtikuussa 2013 Benzartista tuli Club Africainin päävalmentaja. Hän valmensi seuraa kauden loppuun saakka. Marraskuussa hän jatkoi uraansa US Monastirissa. Jo joulukuun alussa hän jätti seuran siirtyen Raja Casablancan päävalmentajaksi. Benzarti johdatti isäntäjoukkue Raja Casablancan seurajoukkueiden MM-kilpailuissa loppuotteluun, jossa se hävisi FC Bayern Münchenille maalein 0–2. Casablanca sijoittui kauden päätteeksi Marokon pääsarjassa toiseksi häviten vain kolmen pisteen erolla mestaruuden voittaneelle Moghreb Tétouanille. Benzarti jätti seuran kauden päätyttyä.


title: Faouzi Benzarti

text: Elokuussa 2014 Benzarti siirtyi ES Sahelin päävalmentajaksi viidettä kertaa. Joukkue sijoittui kaudella 2014–2015 Tunisian pääsarjassa toiseksi, häviten kahden pisteen erolla mestaruuden voittaneelle Club Africainille. CAF Confederation Cupissa Benzarti oli tullut joukkueeseen, kun he olivat selvittäneet tiensä lohkovaiheeseen. Lohkossa olivat muun muassa Al-Ahli, Esperance, sekä Stade Malien. Benzartin ES Sahel sijoittui lohkossa toiseksi tasapisteillä Al-Ahlin kanssa, joka voitti lohkon maalieron turvin. Pudotuspelissä ES Sahel sai vastaansa egyptiläisen Zamalekin, jonka Benzartin valmentama ES Sahel voitti yhteismaalein 5–4. Se voitti avausottelun 5–1 ja hävisi toisen osaottelun 0–3. Loppuottelussa ES Sahel kohtasi Orlando Piratesin, jonka se voitti yhteismaalein 2–1. Se oli samalla Benzartin uran toinen CAF Confederation Cupin mestaruus, jonka hän myös saavutti ES Sahelin valmentajana.


title: Kaveh Mehrabi

text: Kaveh Mehrabi (s. 5. toukokuuta 1982) on iranilainen sulkapalloilija. Hän on kotoisin Teheranista, mutta muutti Tanskaan vuonna 2003, jolloin hänestä myös tuli ammattilaispelaaja. Hän on kilpaillut Iranin edustajana muun muassa maailmanmestaruuskilpailussa 2007 ja vuoden 2008 olympialaisissa.


title: Lohikäärmeen kidassa

text: Lohikäärmeen kidassa (engl. "Enter the Dragon", 'Lohikäärme saapuu näyttämölle') on vuonna 1973 julkaistu yhdysvaltalainen martial arts -elokuva, jonka on ohjannut Robert Clouse. Pääosassa on kungfu-elokuvatähti Bruce Lee, joka kuoli kuusi päivää ennen elokuvan ensi-iltaa. "Lohikäärmeen kidassa" on ainoa elokuva, jossa Lee näytteli Hollywoodissa. Jackie Chan teki elokuvassa stunt-roolin, jossa hän joutuu Bruce Leen roolihahmon tappamaksi.


title: Lohikäärmeen kidassa

text: Herra Lee (Bruce Lee) soluttautuu apureidensa (John Saxon ja Jim Kelly) kanssa erään suurkonnan saarivaltakuntaan, jossa sankarit kohtaavat joukon alemman tason rikollisia. Siitä alkaa suuri taistelu saarella lukemattomia rikollisia vastaan.


title: Kauko Heikkinen

text: Kauko Pertti Juhani Heikkinen (s. 3. maaliskuuta 1938 Pielisjärvi) on entinen suomalainen telinevoimistelija. Hän edusti maataan 1960-luvulla kaksissa olympialaisissa sekä kerran MM-kilpailuissa.


title: Kauko Heikkinen

text: Heikkinen sijoittui Rooman 1960 kesäolympialaisissa joukkuekilpailussa kuudenneksi, 12-ottelussa 40:nneksi sekä yksittäisillä telineillä parhaimmillaan Eugen Ekmanin voittamalla hevosella kahdeksanneksi. Vuoden 1962 MM-kilpailuihin hän osallistui ilman merkittävää menestystä. Tokion 1964 olympialaisissa hän sijoittui kahdeksanneksi joukkuekilpailussa, 64:nneksi 12-ottelussa sekä yksittäisillä telineillä parhaimmillaan 21:nneksi hevosella.


title: Kauko Heikkinen

text: Heikkinen edusti kotimaassaan Kevätniemen Kehää, Helsingin Voimistelijoita ja Vasa Idrottssällskapia. Hän voitti Suomen mestaruuden hevosella vuosina 1958 ja 1959. Vuonna 1962 hän kuului Japania vastaan kilpailleeseen Euroopan joukkueeseen.


title: Kauko Heikkinen

text: Kilpauransa jälkeen Heikkinen on toiminut muun muassa Suomen naisten maajoukkueen valmentajana. Hän perusti olympiavoittaja Eugen Ekmanin kanssa Vaasaan kirjapainoalan yrityksen Offset-Monistus Ekman & Heikkinen.


title: Kastelholman linnalääni

text: Kastelholman linnalääni oli yksi Ruotsin kuningaskunnan yhdeksästä linnaläänistä myöhemmän Suomen suuriruhtinaskunnan ja Suomen tasavallan alueella. Sen keskuspaikkana oli Kastelholman linna Sundissa. Ensimmäinen kirjallinen maininta Kastelholman linnaläänistä on vuodelta 1388.


title: Kastelholman linnalääni

text: Alue rajoittui pääosin nykyisen Ahvenanmaan maakunnan alueelle.


title: Italia kesäolympialaisissa 1936

text: Italia osallistui Berliinin kesäolympialaisiin 1936 182 urheilijan joukkueella. Maa saavutti urheilulajeissa 22 mitalia, joista kahdeksan oli kultaisia, yhdeksän hopeisia ja viisi pronssisia. Etenkin miekkailu oli Italialle vahva laji, sillä tästä lajimuodosta maan edustajat rohmusivat neljä kultaa, kolme hopeaa ja kaksi pronssia. Kisojen mitalitilastossa Italia sijoittui neljänneksi.


title: Sakari Olkkonen

text: Sakari Eino Elias Olkkonen (s. 9. tammikuuta 1931 Viipuri) on entinen suomalainen telinevoimistelija. Hän edusti Suomea kerran olympialaisissa ja kahdesti MM-kilpailuissa.


title: Sakari Olkkonen

text: Olkkonen sijoittui Rooman 1960 kesäolympialaisissa joukkuekilpailussa kuudenneksi, 12-ottelussa 45:nneksi, renkailla 34:nneksi ja hevosella 36:nneksi. Hän osallistui MM-kilpailuihin vuosina 1954 ja 1958 parhaana saavutuksenaan vuoden 1954 joukkuekilpailun neljäs sija. Pohjoismaiden mestaruuskilpailuissa hän voitti joukkuekilpailussa kultaa vuosina 1957, 1959 ja 1961 sekä henkilökohtaisessa moniottelussa hopeaa vuonna 1959 ja pronssia vuonna 1961.


title: Sakari Olkkonen

text: "Saku" Olkkonen edusti kotimaassa Lappeenrannan Voimistelijoita, Viipurin Reipasta, Elannon Iskua, Kymin Veikkoja sekä Helsingin Voimistelijoita. Hän voitti Suomen mestaruuden moniottelussa, nojapuilla ja permannolla vuonna 1954 sekä renkailla vuonna 1965. Vuonna 1958 hän voitti Yhdysvaltain avoimen mestaruuden nojapuilla ja renkailla.


title: EWE Baskets Oldenburg

text: EWE Baskets Oldenburg on saksalainen koripalloseura, joka sijaitsee Oldenburgissa. Seuran pääsponsorina toimii "EWE AG", josta johtuu nykyinen nimi.


title: EWE Baskets Oldenburg

text: "Oldenburger Turnerbundin" nimi vaihdettiin "EWE Baskets Oldenburgiin" vuonna 2001, jolloin alkoi nykyisen seuran historia. Siitä vuodesta lähtien joukkue pääsi vuosittain playoffseihin asti vuoteen 2007 saakka, jolloin se sijoittui yhdeksänneksi ja joutui playoffsien ulkopuolelle. Ensimmäinen kansainvälinen kausi oli kausi 2008–2009, jolloin seura pääsi EuroChallengeen. Samana kautena joukkue voitti ensimmäisen Saksan mestaruutensa.


title: Pyhän Nikolauksen kirkko

text: Pyhän Nikolauksen kirkko on Helsingin Hietaniemessä sijaitseva Venäjän ortodoksisen kirkon piiriin kuuluvan Pyhän Nikolauksen seurakunnan kirkko. Kirkko rakennettiin seurakuntalaisten lahjoitusvaroin. Sotien jälkeen seurakunnan jäsenmäärä lisääntyi ja kirkko kävi pieneksi. Kirkon laajennuksen suunnitteli arkkitehti Ivan Kudrjavzev, ja kirkko vihittiin uudelleen käyttöön 1950.


title: Äiti ja lapsi

text:
Äiti ja lapsi on taidemaalari Akseli Gallen-Kallelan maalaama, realistinen öljyvärimaalaus vuodelta 1887. Teos esittää naista ja lasta "Keuruun ryijyllä", jonka Gallen-Kallela otti mukaansa Pariisin.. Gallen-Kallela asui elokuusta 1887 toukokuuhun 1889 Pariisin Montmartella asunnossa, jonka ikkunasta oli näkymä Pariisin ylle.
Maalausta varten Gallen-Kallela palkkasi ateljeeseensa mallin kahdeksi viikoksi.


title: Bristol Aeroplane Company

text: Bristol Aeroplane Company oli aikoinaan merkittävä englantilainen lentokonetehdas. Vuonna 1959 se sulautui monen muun englantilaisen lentokonetehtaan mukana uuteen British Aircraft Corporation -yhtiöön, josta sittemmin tuli British Aerospace.


title: Bristol Aeroplane Company

text: Bristol-tehdas syntyi vuonna 1910 nimellä "British and Colonial Aeroplane Company". Tehdas perustettiin Filtoniin, jossa perustajalla Sir George Whitellä oli toiminnassa juna- ja linja-autotehdas. Bristolin ensimmäinen lentokone oli kopio ranskalaisen Voisinin Zodiac Boxkite-lentokoneesta, joka kehittyi hitaasti lentokelpoiseksi. Yhtiö perusti lentokoulun, johon tehtaan toiminta perustui.


title: Bristol Aeroplane Company

text: Ensimmäinen maailmansota nosti tehtaan tuotannon - sen lopussa yhtiössä toimi 3 000 työntekijää. Tehtaan päässuunnittelijaksi tuli romanialainen Henri Coandă ja sittemmin Frank Barnwell.


title: Bristol Aeroplane Company

text: Sodan jälkeen tehtaan päätuote oli Bristol Bulldog -hävittäjä. Bristol Blenheimin kehittäminen 1930-luvun puolivälissä oli valmistelua toiseen maailmansotaan englantilaisen sanomalehtimiljonäärin sponsoroidessa koneen kehittämistä.


title: Bristol Aeroplane Company

text: Toinen maailmansota nosti yhtiön tuotannon uuteen huippuun. Tuotteisiin kuuluivat mm. Bristol Beaufort ja Bristol Beaufighter. Beaufort saavutti laajalti mainetta Maltalla sijaitsevista tukikohdista, tehden torpedopommituksia Akselivaltojen laivastoja vastaan.


title: Bristol Aeroplane Company

text: Sodan jälkeen tehdas opetteli helikoptereiden valmistuksen. Helikopteriosasto siirtyi vuonna 1960 Westlandin omistukseen. Sodan jälkeen yhtiö pyrki myös aitoon siviilituotantoon valmistamalla 1930-luvun BMW:n kopiota Bristol Cars -divisioonassaan.


title: Bristol Aeroplane Company

text: Valtion tukitoimet (Brabazonin komitea) johtivat yhtiön kuljetuslentokoneiden ja matkustajalentokoneiden valmistukseen. Bristol Brabazon -matkustajalentokone tehtiin aikanaan maailman suurimmaksi, mutta se epäonnistui kaupallisesti. Bristol Britannia -potkuriturbiinikone pärjäsi syntyvässä Länsi-Euroopan syöttöliikennemarkkinassa kohtuullisen hyvin. Bristol Freighter oli suhteellisen suosittu kuljetuskone.


title: Bristol Aeroplane Company

text: Yhtiö kokeili taitojaan myös ohjuksissa, tuloksena oli Bristol Bloodhound -ilmatorjuntaohjus. Ohjusosasto on nykyisin osa EADSin MBDA-divisioonaa.


title: Bristol Aeroplane Company

text: Vuonna 1956 yhtiö jakautui kahteen osaan: tuloksena oli Bristol Aircraft ja Bristol Aero Engines, joista jälkimmäinen fuusíoitui Armstrong Siddeleyn kanssa muodostaen Bristol Siddeley -moottoritehtaan, joka sulautui Rolls-Royce-yhtiöön vuonna 1966.


title: Bristol Aeroplane Company

text: 1950-luvun lopussa myös Bristol tutki ylisoonisen matkustajalentokoneen toteuttamista. Bristol 188-koelentokone valmistui aikana, jolloin Bristol oli jo osa BAC:ia. BAC-yhtiöstä siirtyi valtion omistukseen vuonna 1977, jolloin siitä tuli osa British Aerospacea. Bristolin perintö jatkuu nykyisessä BAE Systems -yhtiössä.


title: Docklands

text: Docklands on kolmen kaupungin alueen nimi:


title: Test

text:
Andrew ”Test” Martin (17. maaliskuuta 1975 – 13. maaliskuuta 2009
) oli kanadalainen showpainija. Hän paini WWE:ssä vuosina 1998–2004 ja 2006–2007. Myöhemmin vuonna 2007 hän paini TNA:ssa. Martin oli WWE:ssä Intercontinental Champion, European Champion ja Hardcore Champion. Maaliskuussa 2009 Martin löydettiin kuolleena asunnostaan Tampasta. Hänen kuolinsyynsä oli lääkkeiden tahaton yliannostus.


title: Dady

text: Eduardo Fernando Pereira Gomes eli Dady on kapverdeläis-portugalilainen jalkapalloilija, joka edustaa Espanjan korkeimmalla sarjatasolla pelaavaa CA Osasunaa. Hän on portugalilaisseura Boavistan kasvatti.


title: Yarra

text: Yarra on 242 kilometriä pitkä joki Victorian osavaltiossa Australian kaakkoisosassa. Se saa alkunsa Isosta-Vedenjakajavuoristosta ja laskee Port Phillipin lahteen Bassinsalmessa. Yarran valuma-alue on 4 076 neliökilometriä. Tällä alueella asuu yli kaksi miljoonaa ihmistä, joka vastaa kolmasosaa Victorian väkiluvusta. Joen varrella sijaitsee useita kaupunkeja, joista tärkein on sen suulla sijaitseva Melbourne. Suurin osa Melbournen juomavedestä saadaan Yarrasta.


title: Krematoriosäätiö

text: Krematoriosäätiö on Helsingissä Hietaniemen krematoriota ylläpitävä säätiö. Sen historia alkaa vuodesta 1889, jolloin perustettiin tuhkahautauksen edistämiseksi Likbrännings-föreningen i Finland – Kuolleenpoltto-yhdistys Suomessa. Krematoriosäätiö on yhdistyksen seuraaja. Yhdistys rakennutti Helsingin Hietaniemeen, hautausmaan välittömään läheisyyteen Suomen ensimmäisen krematorion, joka vihittiin käyttöön 1926.


title: Thomas Hale Streets

text: Thomas Hale Streets (1847 – 1925) oli yhdysvaltalainen eläintieteilijä.


title: Thomas Hale Streets

text: Tohtori Streets tutki Tyynenmeren eläimiä. Hän kuvaili Kingmanin riuttaa 1870-luvulla ja nimesi muutamia uusia äyriäislajeja sekä linnuista polynesianliitäjän ("Puffinus nativitatis") 1877.


title: Force H

text: Force H oli Britannian Kuninkaallisen laivaston laivasto-osasto. Nimellä Force H ei sinänsä ole mitään tarkemmin määriteltyä merkitystä, vaan se noudattaa tapaa nimetä laivasto-osastot kirjaimella. Force H oli toisen maailmansodan aikana kolmen eri osaston nimenä.


title: Force H

text: Lokakuussa 1939 perustettiin kahdeksan laivasto-osastoa etsimään saksalaisia saarronmurtajia ja kaappareita maailman meriltä. Osastot nimettiin Force F:stä N:ään. Etelä-Atlantille määrätyt risteilijät "HMS Shropshire" ja "HMS Sussex muodostivat Force H:n. Tämä Force H toimi ainoastaan lyhyen aikaa.


title: Force H

text: Amiraliteetti perusti 28. kesäkuuta 1940 muodollisesti Force H:n antamallaan käskyllä, jonka mukaan:


title: Force H

text: Amiraliteetti lisäsi myöhemmin osaston tehtäviin itäiselle Välimerelle toimitettavien täydennysten suojaaminen, valvoa Ranskan laivaston toimia, etsiä saksalaista risteilijää "Admiral Scheeriä" ja muita saksalaisaluksia Atlantilta, taistelu Espanjan laivastoa ja rannikkokohteita vastaan Espanjan liittyessä sotaan, Azoreiden valtaaminen olosuhteiden niin määrätessä, valvoa liikennettä Intian valtamerelle olosuhteiden niin pakottaessa.


title: Force H

text: Force F:n vanhempi lippu-upseeri Syfret sai 17. lokakuuta 1942 käskyn siirtyä "HMS Nelsonilta" Rosythiin "HMS Duke of Yorkille", joka oli määrätty Force H:n lippulaivaksi. Osasto, johon kuuluivat "HMS Duke of York", "HMS Nelson", "HMS Rodney", "HMS Argonaut" ja seitsemän hävittäjää, purjehti 30. lokakuuta Scapa Flowsta Gibraltarille.


title: Force H

text: Force H sai tehtäväkseen suojata Algerian ja Oranin maihinnousuja mahdolliselta Italian laivaston hyökkäykseltä operaatio Torchin aikana.


title: Force H

text: Myöhemmin Force H (nyt Willisin komennossa) suojasi Sisilian ja Salernon maihinnousuja. Sillanpäiden tultua varmistettua ei enää ollut tarvetta pitää Välimerellä voimakasta laivasto-osastoa. Force H lakkautettiin 13. lokakuuta 1943.


title: Gisèle Freund

text: Gisèle Freund (1908 Berliini – 31. maaliskuuta 2000 Pariisi) oli saksalaissyntyinen ranskalainen valokuvaaja. Hänet muistetaan erityisesti ranskalaisten kirjailijoiden ja muun älymystön kuvaajana.


title: Gisèle Freund

text: Freund syntyi varakkaaseen juutalaisperheeseen Berliinissä vuonna 1908. Hän opiskeli sosiologiaa Frankfurtissa ja kuului Adolf Hitleriä vastustaviin opiskelija-aktivisteihin. Vuonna 1933 hän pakeni Saksasta Pariisiin ja jatkoi opiskelua Sorbonnessa. Adrienne Monnier julkaisi hänen väitöskirjansa, joka käsitteli Ranskan 1800-luvun valokuvausta. Näihin aikoihin valokuvaamisesta tuli Freundin ammatti ja Life-lehti julkaisi hänen ensimmäisen kuvareportaasinsa.


title: Gisèle Freund

text: Freund sai Ranskan kansalaisuuden vuonna 1936 mutta Saksan hyökättyä maahan hän pakeni ensin Etelä-Ranskaan ja sitten Argentiinaan. Pariisiin hän palasi sodan päätyttyä vuonna 1945.


title: Gisèle Freund

text: Freund oli Magnum-kuvatoimiston jäsen ja teki paljon töitä Lifen lisäksi Time-lehdelle. Hänet tunnetaan monien kuuluisuuksien valokuvaajana. Näitä olivat muun muassa Jean-Paul Sartre, Simone de Beauvoir, Ernest Hemingway, Vladimir Nabokov, Boris Pasternak ja Aldous Huxley. James Joycen kuvista hän kokosi kirjan ja André Malraux'n muotokuva päätyi postimerkkiin.


title: Gisèle Freund

text: Gisèle Freund sai Ranskan valtion suuren valokuvapalkinnon vuonna 1980. Hänet valittiin ottamaan virallinen muotokuva Ranskan presidentiksi vuonna 1981 astuneesta François Mitterrandista.


title: Louis Brasil

text: Louis Brasil (1865 – 1918) oli ranskalainen lintutieteilijä.


title: Louis Brasil

text: Brasil toimi Caenin yliopiston eläintieteen professorina Ranskassa. Hän nimesi linnuista pyhimyskalastajan ("Todiramphus sanctus") alalajin "canacorum" 1916 ja polynesianviistäjän ("Pseudobulweria rostrata") alalajin "trouessarti" 1917. Hän oli American Ornithologists' Unionin kirjeenvaihtajajäsen.


title: Church of Misery

text: Church of Misery on japanilainen vuonna 1995 toimintansa aloittanut doom metal -yhtye Tokiosta joka yhdistää musiikissaan varhaisen Black Sabbathilta lainaavan doom metallin 60-luvun rokin psykedeliaan. Yhtye tunnetaan myös sarjamurhaajia käsittelevistä sanoituksistaan. Muutamien indie-julkaisujen jälkeen yhtye solmi sopimuksen Frank Kozikin nimekkään Man's Ruin Recordsin kanssa, jonka kautta julkaistiin Murder Company EP:n vuonna 1999. Man's Ruinilta Church of Misery siirtyi lähinnä doom metalliin ja stoner rockiin keskittyvälle Southern Lord Recordsille joka julkaisi yhtyeen debyyttialbumin, Master of Brutality (Black Sabbath laina: Master of Reality), vuonna 2001 ja kolme vuotta myöhemmin päivänvalon näki yhtyeen toinen kokopitkä julkaisu Second Coming, tällä kertaa japanilaisen punklafka Diwphalanxin kautta. Second Comingia seurasi Black Sabbathia niin nimen kuin kansitaiteenkin saralla kumartava Vol. 1 vuonna 2007. Neljännen albuminsa, Houses of the Unholy, yhtye julkaisi vuoden 2009 huhtikuussa.


title: Kauppakeskus Elo

text: Kauppakeskus Elo on kauppakeskus, joka on Ideaparkin ja Koskikeskuksen jälkeen Pirkanmaan kolmanneksi suurin kauppakeskus. Sen kokonaispinta-ala on 28 560 neliömetriä, josta vuokrattavaa tilaa 24 380 neliömetriä.


title: Kauppakeskus Elo

text: Kauppakeskus Elo sijaitsee Ylöjärven Elovainion kaupunginosassa. Etelästä ja pohjoisesta tultaessa Elo löytyy Vaasaan johtavan 3-tien läheisyydessä. Kauppakeskuksen omistaa Sponda.


title: Kauppakeskus Elo

text: Elo jaetaan seitsemään osastoon, joissa on yhteensä 64 eri liikettä.Elon info toimii K-Citymarketin asiakaspalvelupisteessä.


title: Lethal Enforcers

text: Lethal Enforcers on Konamin vuonna julkaisema ammuntapeli. Peli julkaistiin alun perin kolikkopelinä ja myöhemmin kotikonsoleille kuten SNES, Sega Mega Drive sekä Sega Mega-CD. Peli tuli tunnetuksi muun muassa väkivaltaisuutensa johdosta.


title: Lethal Enforcers

text: Vuonna Konami julkaisi pelille jatko-osan "", joka sijoittui villiin länteen.


title: Salon seurakunta

text: Salon seurakunta on evankelis-luterilainen seurakunta Varsinais-Suomessa. Se kattaa Salon kaupungin alueen. Seurakunnassa on 42 107 jäsentä. Seurakunnan kirkkoherra on elokuusta 2011 alkaen Timo Hukka.


title: Salon seurakunta

text: Salon seurakunta perustettiin vuoden 2009 alussa Salon seudun kuntaliitoksen takia, sillä nykyisen kirkkolain mukaan seurakuntajaon tulee noudattaa kuntajakoa siten, että kukin kunta on kokonaisuudessaan saman seurakunnan tai saman seurakuntayhtymän alueella. Vanhat seurakunnat Halikko, Kiikala, Kisko, Kuusjoki, Muurla, Perniö, Pertteli, Salo-Uskela, Suomusjärvi ja Särkisalo perustivat uuden kaupungin alueen kattavan Salon seurakunnan. Uusi seurakunta kattoi koko Perniön rovastikunnan, minkä vuoksi rovastikunta lakkautettiin ja Salon seurakunta liittyi Paimion rovastikuntaan.


title: Carlton Cole

text: Carlton Michael Cole Okirie (s. 12. lokakuuta 1983 Croydon, Suur-Lontoo) on englantilainen jalkapalloilija, joka pelaa tällä hetkellä hyökkääjänä West Ham Unitedin edustusjoukkueessa. Lisäksi hän edustaa Englannin jalkapallomaajoukkuetta. Hän on edustanut urallaan myös Chelseaa, Charlton Athleticia, Aston Villaa ja Wolverhampton Wanderersia.


title: Carlton Cole

text: Cole syntyi Croydonissa, Suur-Lontoossa ja aloitti uransa Chelseassa harjoittelijana vuonna 2001. Hän pelasi ensimmäisen ottelunsa Chelseassa huhtikuussa 2002, jolloin hänet vaihdettiin kentälle Jimmy Floyd Hasselbainkin tilalle 3–0-voitossa Evertonia vastaan. Ensimmäisen kerran hän oli joukkueen aloituskokoonpanossa kolme viikkoa myöhemmin ja teki kyseisessä ottelussa maalin Chelsean voitettua Middlesbroughin.


title: Carlton Cole

text: Cole aloitti kauden 2002–2003 Chelseassa edustusjoukkueessa. Ensimmäisessä ottelussaan hän tuli vaihdosta Gianfranco Zolan tilalle ja teki yhden maalin sekä syötti toisen. Chelsea voitti ottelun 3–2 Charltonia vastaan. Colen jalkaan tuli hiusmurtuma elokuussa ja hän palasi kentälle marraskuussa liigacupin ottelussa Gillinghamia vastaan. Cole teki ottelussa kaksi maalia. Chelsean manageri Claudio Ranieri kuvaili Colea parhaaksi valmentamaakseen nuoreksi pelaajaksi: "En ole ikinä valmentanut nuorta pelaajaa kuten Carlton. Hänellä on pitkä sopimus ja mielestäni erittäin suuri tulevaisuus Chelseassa". Chelsealla oli kuitenkin Colen lisäksi Eiður Guðjohnsen, Jimmy Floyd Hasselbaink ja Gianfranco Zola, joten Colen mahdollisuudet mahtua pelaavaan kokoonpanoon olivat rajalliset. Tämän vuoksi hänet lainattiin Wolverhampton Wanderersiin marraskuussa 2002 yhdeksi kuukaudeksi ja myöhemmin sopimusta jatkettiin kahden kuukauden mittaiseksi.


title: Carlton Cole

text: Cole pelasi seitsemän ottelua ja teki yhden maalin Wolverhamptonissa. Laina Wolverhamptoniin jäi kuitenkin lyhyeksi, kun Chelsea kutsui hänet takaisin tammikuussa 2003. Cole pelasi kaudella 2002–2003 Chelseassa 16 liiga- ja cup-ottelua, joissa hän teki kuusi maalia. Niihin kuului loistava vasemman jalan veto kaukaa Sunderlandin maaliin sekä Bolton Wanderersia vastaan voittomaali, jolla joukkue varmisti paikkansa Mestarien liigassa.


title: Carlton Cole

text: Cole solmi kuuden vuoden sopimuksen Chelsean kanssa kesällä 2003. Chelseassa oli kuitenkin myös Adrian Mutu, Gudjohnsen, Hasselbaink ja Mikael Forssell, joten Cole siirtyi Charlton Athleticin joukkueeseen kauden pituisella lainasopimuksella elokuussa 2003. Cole pelasi Charltonissa 22 ottelua, joissa teki viisi maalia. Kauden päätteeksi Charlton sijoittui seitsemänneksi Englannin valioliigassa. Charlton olisi halunnut Colen joukkueeseen myös kaudeksi 2004–2005, mutta hän pelasi kauden lainasopimuksella Aston Villassa. Siirto aiheutti riidan, sillä Charlton odotti Colen palaavan seuraan osana Scott Parkerin siirtoa Charltonista Chelseaan. Myöhemmin joukkueet sopivat erimielisyytensä. Cole pelasi Aston Villassa 30 liiga- ja cup-ottelua, joissa teki kolme maalia. Hän teki ensimmäisessä ottelussaan maalin 2–0-voitossa Southamptonia vastaan elokuussa 2004. Cole loukkasi polvensa helmikuussa 2005 edustaessaan Englannin alle 21-vuotiaiden jalkapallomaajoukkuetta Alankomaita vastaan.


title: Carlton Cole

text: Cole palasi Chelseaan kesällä 2005 ja pelasi ystävyysotteluissa. Colen peliaika jäi kuitenkin vähiin, sillä hän jäi Didier Drogban ja Hernán Crespon varjoon. Cole pelasi ainoastaan 12 liiga- ja cup-peliä kaudella 2005–2006 Chelseassa, joissa hän teki yhden maalin FA Cupissa Huddersfieldia vastaan. Hän liittyi West Ham Unitediin heinäkuussa 2006. Yhteensä Cole pelasi Chelseassa 31 ottelua, joissa teki kahdeksan maalia.


title: Carlton Cole

text: Cole liittyi West Ham Unitediin heinäkuussa 2006 neljän vuoden sopimuksella. Hän pelasi ensimmäisen ottelunsa West Hamissa elokuussa, kun hän tuli vaihdosta kentälle 3–1-voittoon päättyneessä ottelussa Charlton Athleticia vastaan. Kausi oli sekasortoinen West Hamille, mutta lopulta se varmisti säilymisensä Valioliigassa kauden viimeisenä päivänä.


title: Carlton Cole

text: Seuraavalla kaudella Cole vakiinnutti paikkansa West Hamin avauskokoonpanossa. Hän pelasi 31 liigaottelua, joista 21 avauksessa. West Ham sijoittui sarjassa kymmenenneksi.


title: Carlton Cole

text: Cole aloitti kauden 2008–2009 hyvin tekemällä neljä maalia kahdeksassa ottelussa. Kaikkiaan hän teki 12 maalia 32 ottelussa. Marraskuussa Cole allekirjoitti viiden vuoden mittaisen jatkosopimuksen.


title: Carlton Cole

text: Kaudella 2009–2010 Cole jatkoi hyviä otteitaan tehden 10 maalia pelaamissaan 30 ottelussa. Cole loukkasi polvensa marraskuussa ja palasi pelikentille vasta helmikuun lopussa. West Ham säilyi sarjassa vain niukasti ja kesällä muun muassa Liverpool, Sunderland ja Stoke yrittivät ostaa Colen.


title: Carlton Cole

text: Cole on nigerialaista ja sierraleonelaista syntyperää vanhempiensa kautta, mutta hylkäsi tilaisuuden pelata kummankaan maan maajoukkueissa. Hän pelasi vakituisesti Englannin alle 21-vuotiaiden maajoukkueessa ja teki kuusi maalia 19 ottelussa. Näihin kuului muun muassa kaksi maalia Ukrainan alle 21-vuotiaiden joukkuetta vastaan 3–1-voitossa elokuussa 2004. Elokuussa 2008 Nigerian valmentaja Shaibu Amodu kutsui Colen joukkueen harjoitusleirille maailmanmestaruuskilpailuiden karsintasarjaan Etelä-Afrikkaa vastaan. Kuitenkin myöhemmin ilmoitettiin Colen olevan kelpaamaton pelaamaan Nigerian joukkueessa, koska hän oli liian vanha vaihtamaan maajoukkuetta.


title: Carlton Cole

text: Cole kutsuttiin ensimmäistä kertaa Englannin jalkapallomaajoukkueeseen 11. helmikuuta 2009 ystävyysotteluun Espanjaa vastaan. Hän pääsi pelaamaan 75. minuutilla Aston Villan hyökkääjän Gabriel Agbonlahorin tilalle. Englanti hävisi ottelun 2–0 David Villan ja Fernando Llorenten maaleilla. Kaikkiaan Cole on pelannut maajoukkueessa seitsemän maaottelua.


title: Carlton Cole

text: "Tilastot päivitetty 16. maaliskuuta 2011 asti."


title: Ruotsi kesäolympialaisissa 1936

text: Ruotsi osallistui Berliinin kesäolympialaisiin 1936 151 urheilijan joukkueella. Maa saavutti urheilulajeissa 20 mitalia, joista kuusi oli kultaisia, viisi hopeisia ja yhdeksän pronssisia. Painista maa¨voitti yhdeksän mitalia eli lähes puolet kokonaissaldostaan. Kisojen mitalitilastossa Ruotsi sijoittui seitsemänneksi.


title: Mourad Hdiouad

text: Mourad Hdiouad (s. 10. syyskuuta 1976) on marokkolainen jalkapalloilija, pelipaikaltaan keskikenttäpelaaja. Hän edustaa tällä hetkellä 2. Bundesliigassa pelaavaa FC Augsburgia.


title: Sveitsi kesäolympialaisissa 1936

text: Sveitsi osallistui Berliinin kesäolympialaisiin 1936 174 urheilijan joukkueella. Maa saavutti urheilulajeissa 15 mitalia, joista yksi oli kultainen, yhdeksän hopeisia ja viisi pronssisia. Maa sai voimistelusta yhdeksän mitalia, eli yli puolet kisojen kokonaissaaliistaan. Kisojen mitalitilastossa Sveitsi sijoittui 16. sijalle.


title: Norja kesäolympialaisissa 1936

text: Norja osallistui Berliinin kesäolympialaisiin 1936 70 urheilijan joukkueella, jotka osallistuivat 12 eri lajiin. Maa saavutti urheilulajeissa kuusi mitalia, joista yksi oli kultainen, kolme hopeisia ja kaksi pronssisia. Kisojen mitalitilastossa Norja sijoittui 18. sijalle. Avajaisseremoniassa Norjan lippua kantoi pituushyppääjä Otto Berg.


title: Jarkko Koskinen

text:
Jarkko Markus Koskinen (s. 21. tammikuuta 1975 Lahti) on entinen suomalainen jalkapalloilija. Koskinen muistetaan parhaiten FC Lahden monivuotisena kapteenina ja kovaotteisena puolustavana keskikenttäpelaajana.
Koskinen on toiminut uransa jälkeen FC Reippaan toiminnanjohtajana.


title: Huppusiepot

text: Huppusiepot ("Melanodryas") on pensassieppojen heimoon kuuluva varpuslintusuku. Huppusieppojen sukuun kuuluu BirdLifen mukaan 3 lajia.


title: Jonas Furrer

text: Jonas Furrer (3. maaliskuuta 1805, Winterthur, Zürich – 25. heinäkuuta 1861, Bad Ragaz, Sankt Gallen) oli eräs modernin Sveitsin perustajista. Hänet valittiin 16. marraskuuta 1848 maan ensimmäisen liittoneuvoston jäseneksi. Liittopresidenttinä Furrer oli vuosina 1848–1849, 1852, 1855, 1858. Liittoneuvostossa hänellä oli oikeus- ja sisäministerin salkku.


title: Nico Aaltonen

text: Nico Aaltonen (s. 15. kesäkuuta 1988 Lappeenranta) on suomalainen jääkiekkoilija, joka pelaa Mestis-joukkue Kiekko-Vantaassa. Aaltonen on pelipaikaltaan vasen laitahyökkääjä, mutta hän osaa pelata myös keskellä.


title: Nico Aaltonen

text: Lappeenrannassa syntynyt Aaltonen on Hyvinkään Ahmojen kasvatti. Hän pelasi juniorina sittemmin Pohjois-Uudenmaan Kiekossa ja Hyvinkään Jää-Ahmoissa, joista Aaltonen siirtyi Helsingin IFK:n B-junioreihin kaudeksi 2004–2005. Hän voitti B-nuorten Suomenmestaruuden keväällä 2005. Kauden 2005–2006 Aaltonen pelasi suurimmaksi osaksi HIFK:n A-nuorissa, mutta vahvisti myös joukkueen B-nuoria kevään 2006 pudotuspeleissä, joissa hän oli HIFK:n paras pistemies ja maalintekijä tehoilla 5+3=8.


title: Nico Aaltonen

text: Kaudeksi 2006–2007 Aaltonen teki kolmivuotisen sopimuksen Rauman Lukon SM-liigajoukkueen kanssa. Hän pelasi suurimman osan kaudestaan sen A-nuorissa, joiden varakapteenina Aaltonen toimi. Hän oli tehoilla 18+20=38 joukkueen paras pistemies, maalintekijä ja syöttäjä. Lukon SM-liigajoukkueessa Aaltonen pelasi kahdeksan runkosarja- ja kolme playoff-ottelua. Hän pelasi kauden aikana miesten pelejä myös neljän Mestis-ottelun verran alle 20-vuotiaiden maajoukkueessa tehden yhden maalin. Kaudella 2007–2008 Aaltonen nousi Lukon kokoonpanoon Juha-Pekka Haatajan loukkaannuttua ja pelasi SM-liigassa kahdeksan runkosarjaottelua tehden yhden maalin. Kyseinen maali oli hänen liigauransa ensimmäinen ja se syntyi 14. helmikuuta 2008 Saimaan Palloa vastaan. Aaltosen osuma jäi Lukon 4–1-voittoon päättyneen ottelun ratkaisumaaliksi. Aaltonen väläytteli ajoittain pienellä peliajalla, mutta hänen loppukautensa pilasi kuitenkin selkävaivat. Aaltonen pelasi kauden aikana myös yhteensä 16 Mestis-ottelua alle 20-vuotiaiden maajoukkueessa sekä lainalla Kajaanin Hokissa ja Mikkelin Jukureissa tehopistein 5+8=13. Maaliskuussa 2008 hän jatkoi sopimustaan kahdella vuodella kevääseen 2011 saakka.


title: Nico Aaltonen

text: Kaudella 2008–2009 Aaltonen pelasi Lukossa 40 runkosarjaottelua tehopistein 5+1=6 sekä kolme playout-ottelua tehopistein 1+1=2. Hän ei aluksi mahtunut joukkueen kokoonpanoon ja siirtyi Lukon A-nuorten avuksi. Aaltonen pelasi joukkueessa myös yhden playoff-ottelun ja voitti A-nuorten SM-pronssia keväällä 2009. Hän pelasi kauden aikana myös neljä ottelua lainalla Kajaanin Hokissa saman vuoden tammikuussa. Aaltonen nousi kauden aikana loukkaantumisten myötä Lukon SM-liigajoukkueen kokoonpanoon, mutta hänen kautensa päättyi kuitenkin omaan loukkaantumiseen kesken playoutien, kun Aaltosella oli meneillään kauden henkilökohtaisesti paras jakso. Kaudella 2009–2010 hänellä oli vaikeuksia mahtua Lukon kokoonpanoon, jossa Aaltonen pelasi 35 runkosarja- ja kolme playoff-ottelua.


title: Nico Aaltonen

text: Harjoituskaudella 2010–2011, elokuussa 2010 Aaltonen joutui noin kahdeksi kuukaudeksi sivuun loukkattuaan polvensa Vaasa Cupissa. Kuntouduttuaan lokakuussa hän siirtyi marraskuun maaottelutaukoon kestäneellä lainasopimuksella Hokkiin. Joulukuussa Aaltonen siirtyi lainalle Lempäälän Kisaan. Hän pelasi siellä kuusi ottelua ja siirtyi saman kuun lopulla taas Hokkiin 28. tammikuuta 2011 asti kestäneellä sopimuksella. Yhteensä Aaltonen pelasi kauden aikana 20 Mestis-ottelua tehopistein 3+10=13. Palattuaan Lukkoon hän profiloitui varsin käyttökelpoiseksi alivoimapelaajaksi. Aaltonen pelasi joukkueessa kauden aikana yhteensä 22 runkosarja- ja kymmenen playoff-ottelua tehopistein 1+4=5. Hän voitti kauden päätteeksi SM-pronssia.


title: Nico Aaltonen

text: Kaudeksi 2011–2012 Aaltonen siirtyi kaksivuotisella sopimuksella Porin Ässiin. Hän mahtui alkukaudella joukkueen kokoonpanoon vain kolmeen otteluun, kunnes Ässät lainasi Aaltosen aluksi marraskuun maaottelutaukoon kestäneellä sopimuksella Hämeenlinnan Pallokerhoon lokakuussa 2011. Hänen lainapestiään jatkettiin pariin otteeseen ja kesti kaikkiaan kahdeksan ottelun verran joulutaukoon asti. Aaltonen kävi välillä Ässissä paikkaamassa Sami Mutasen loukkaantumista. Hän teki runkosarjan aikana yhteensä 41 ottelussa tehot 6+7=13, jotka on Aaltosen yhden kauden piste-ennätys SM-liigassa. Hän vietti myös neljän pisteen iltaa 26. tammikuuta 2012, jolloin Aaltonen teki Ässien 1–6-voittoon päättyneessä vierasottelussa Espoo Bluesia vastaan tehot 1+3=4 ja palkittiin ottelun "Ilta-Sanomien" kolmen tähden tähtipelaajana. Tehoistaan ja kovasta yrittämisestään huolimatta hän ei löytänyt vielä omaa rooliaan joukkueesta ja jäi varsin vähälle peliajalle. Aaltonen jäi melko näkymättömäksi myös kaudella 2012–2013, joka päättyi Suomenmestaruuteen.


title: Nico Aaltonen

text: Kaudeksi 2013–2014 Aaltonen siirtyi vuoden mittaisella sopimuksella Mestikseen ja Vaasan Sportin riveihin. Hänen runkosarjansa jäi kuitenkin vain 28 ottelun mittaiseksi, kun Aaltonen oli loukkaantumisen takia sivussa marraskuun 2013 puolestavälistä tammikuulle 2014 saakka. Elokuussa hän siirtyi harjoituskauden 2014–2015 loppuun asti kestävällä try-out -sopimuksella Espoo Bluesiin. Kauden kynnyksellä Aaltosen koeaikaa jatkettiin 6. lokakuuta 2014 asti. Hän pelasi kymmenen runkosarjaottelua ilman tehopisteitä ja jäi lopulta ilman sopimusta. Lokakuun puolivälissä Aaltonen siirtyi ottelukohtaisella sopimuksella Mestis-joukkue Kiekko-Vantaan paitaan. Joulukuussa hän siirtyi loppukaudeksi Kazakstanin mestaruussarjaan Arlan Kokshetaun riveihin. Aaltonen eteni joukkueen kanssa aina finaaleihin, mutta mestaruuden vei kuitenkin Irtyš Pavlodar otteluvoitoin 4–1.


title: Nico Aaltonen

text: Aaltonen siirtyi kaudeksi 2015–2016 Iso-Britannian toiseksi korkeimmalle sarjatasolle EPIHL-joukkue Manchester Phoenixiin. Joulukuussa 2015 hän kuitenkin jätti joukkueen perhesyistä. Tammikuussa 2016 Aaltonen teki loppukauden sopimuksen Kiekko-Vantaan kanssa.


title: Nico Aaltonen

text: Aaltonen pelasi alle 20-vuotiaiden MM-kilpailuissa vuosina 2008 ja 2009. Hänet nimettiin ensimmäiseen turnaukseen alun perin varamieheksi, mutta Aaltonen sai paikan kisajoukkueesta korvattuaan edustuskelvottoman Kai Kantolan. Jälkimmäisessä turnauksessa hän toimi Suomen kapteenina.


title: Nico Aaltonen

text: Aaltonen pelasi myös alle 18-vuotiaiden MM-kilpailuissa vuonna 2006, jolloin hän voitti hopeaa. Aaltonen pelasi myös U-18 Junior World Cupissa vuonna 2005 voittaen pronssia. Hän pelasi myös World U-17 Hockey Challengessa vuonna 2005.


title: Nico Aaltonen

text: Aaltonen palkittiin Pohjola-leirin parhaana pelaajana vuonna 2003.


title: Kerttusiepot

text: Kerttusiepot ("Microeca") on pensassieppojen heimoon kuuluva varpuslintusuku. Kerttusieppojen sukuun kuuluu BirdLifen mukaan 3 lajia.


title: HMS Glasgow (21)

text: HMS Glasgow (viirinumero 21) oli Britannian kuninkaallisen laivaston Southampton-luokan (osa "Town"-luokkaa) kevyt risteilijä. "HMS Glasgow" rakennettiin Scottin telakalla Greenockissa, Skotlannissa, jossa rakentaminen aloitettiin 16. huhtikuuta 1935. Alus laskettiin vesille 20. kesäkuuta 1936 ja saatiin valmiiksi 9. syyskuuta 1937.


title: HMS Glasgow (21)

text: "HMS Glasgow" kuului Kotilaivaston 2. Risteilijäviirikköön toisen maailmansodan alkaessa. Alus oli osa Pohjanmerellä partioivista joukoista ja se osallistui huhtikuussa 1940 myös Norjan sotaretkeen. Alukselle asennettiin kesän alussa tutka 286.


title: HMS Glasgow (21)

text: "HMS Glasgow" siirrettiin marraskuun alussa täydennyksenä Välimeren laivastoon (operaatio Coat). Alus liitettiin osaksi 3. Risteilijäviirikköä ja se osallistui jo matkalla Aleksandriaan hyökkäykseen Taranton laivastotukikohtaan suojaamalla "HMS Illustriousia".


title: HMS Glasgow (21)

text: "HMS Glasgow" osallistui operaatioon MB9. Alus osallistui operaation osaan suojaamalla "HMS Illustriousia" sen koneiden hyökätessä 26. marraskuuta Port Lakiin Leroksella, minkä jälkeen alus purjehti yhdessä 3. Risteilijäviirikön kanssa Suda lahteen, josta se purjehti edelleen saapuen 30. marraskuuta Aleksandriaan.


title: HMS Glasgow (21)

text: Aluksen ollessa Kreetalla Suda lahdessa ankkurissa siihen osui 3. joulukuuta kaksi Italian ilmavoimien S.79 lentokoneista laukaistua torpedoa. Aluksen vauriot olivat suuria torpeidojen osuttua keulaan ja perään. Henkilövahingot olivat kuitenkin vähäisiä, yhden upseerin ja kahden miehistönjäsenen kuollessa ja kolmen haavoittuessa vaikeasti. Alus purjehti "HMS Gloucesterin" ja kahden hävittäjän saattamana Aleksandriaan, jonne osasto saapui 5. joulukuuta. Aluksen tilapäiskorjausten Aleksandriassa valmistuttua alus purjehti 12. helmikuuta 1941 Singaporeen varsinaisiin korjauksiin. Singaporessa kestivät aina elokuuhun 1941.


title: HMS Glasgow (21)

text: "HMS Glasgow" liitettiin palvelukseen palaamisen jälkeen Itä-Intian asemalle, kunnes se lähti huhtikuussa 1942 huollettavaksi Yhdysvaltoihin. Huollon yhteydessä korjattiin edelleen torpedojen aiheuttamia vaurioita. Aluksen neliputkiset puolentuuman konekiväärit sekä tutka 279 poistettiin. Alukselle asennettiin yhdeksän yksiputkista 20 millimetrin ilmatorjuntatykkiä ja tutkat 273, 281, 282, 284 sekä 285. Alus palasi palvelukseen elokuussa.


title: HMS Glasgow (21)

text: "HMS Glasgow" liitettiin Scapa Flown 10. Risteilijäviirikköön, minkä mukana se suojasi Jäämeren saattueita. Alukselta vaihdettiin joulukuussa 1942 viisi yksiputkista kahdeksaan kaksiputkiseen 20 millimetrin ilmatorjuntatykkiin. Alus valtasi 30. maaliskuuta 1943 saksalaisen saarronmurtajan "Regensburgin". Alus siirrettiin heinäkuussa Plymouthin osastoon. Alukselle asennettiin syksyn aikana vielä kaksi yksiputkista 20 millimetrin ilmatorjuntatykkiä.


title: HMS Glasgow (21)

text: "HMS Glasgow" ja "HMS Enterprise" kävivät joulukuussa taistelun saksalaisia hävittäjiä vastaan Biskajan lahdella upottaen "Z27":n, "T26":n ja "T27":n. Alus osallistui Normandian maihinnousuun vaurioituen 25. kesäkuuta rannikkotykistön osumasta ollessaan tulittamassa Cherbourgia. Aluksen korjaukset kestivät toukokuulle 1945. Modernisoinnin yhteydessä alukselta poistettiin X-torni kaksi kaksiputkista ja neljä yksiputkista 20 millimetrin ilmatorjuntatykkiä, lentokoneiden vaatimat rakenteet sekä tutkat 273, 281 ja 293. Alukselle asennettiin kaksi neliputkista ja neljä yksiputkista kaksinaulaista sekä tutkat 281, 274 ja 293.


title: HMS Glasgow (21)

text: Palvelukseen palattuaan "HMS Glasgow" purjehti 22. elokuuta Itä-Intian osastoon, kunnes siirtyi Länsi-Intian asemalle 1948. Alus siirtyi Välimerelle 1951 ja edelleen Kotilaivastoon 1955. Alus poistettiin palveluksesta marraskuussa 1956.


title: HMS Glasgow (21)

text: "HMS Glasgow" laitettiin myyntilistalle maaliskuussa 1958 ja siirrettiin BISCOlle, joka myi aluksen romutettavaksi Hughes Bolkowille. Alus hinattiin Portsmouthista 4. heinäkuuta ja se saapui Blythiin 8.heinäkuuta.


title: Valkosilmäsiepot

text: Valkosilmäsiepot ("Pachycephalopsis") on pensassieppojen heimoon kuuluva varpuslintusuku. Valkosilmäsieppojen sukuun kuuluu BirdLifen mukaan kaksi lajia.


title: Itämerenmaakunnat

text: Itämerenmaakunnat on yhteisnimitys, jota käytetään kolmesta Baltian alueella Venäjän vallan aikana olleesta maakunnasta eli kuvernementista. Ne ovat Liivinmaan kuvernementti, Kuurinmaan kuvernementti ja Viron eli Vironmaan kuvernementti. Tämä vaihe alkoi suuresta Pohjan sodasta, kun Ruotsi joutui solmittuaan 1721 Uudenkaupungin rauhan luopumaan alueistaan Baltiassa. Tällöin Venäjä sai Viron ja Liivinmaan. Kuurinmaa kuului tällöin vielä Puolalle, mutta sekin joutui Venäjälle 1700-luvun lopulla Puolan jakojen yhteydessä.


title: Itämerenmaakunnat

text: Aikaa, jonka alue kuului Ruotsiin, on Virossa nimitetty "hyväksi Ruotsin ajaksi". Silloin maa vaurastui ja väkiluku kasvoi. Mutta Venäjään liittämisen jälkeen Itämerenmaakuntien maaorjuudessa olleen talonpoikaisväestön asema heikkeni entisestään saksankielisen aatelin saatua lisää oikeuksia . Maaorjuuden vähittäinen poistaminen alkoi vihdoin 1802 Talonpoikaislailla, Iggaüks. Näistä alueista syntyivät Venäjän lokakuun vallankumouksen jälkeen 1918 Viron ja Latvian tasavallat.


title: Élber

text: Élber Giovane de Souza, pelaajanimeltään Élber, (s. 23. heinäkuuta 1972 Londrina, Brasilia) on entinen jalkapalloilija. Hän tuli urallaan tunnetuksi maalintekijänä etenkin Saksan Bundesliigassa, jossa hän on kaikkien aikojen paras ulkomaalainen maalintekijä. Tätä nykyä Élber työskentelee FC Bayern Münchenin kykyjenetsijänä Brasiliassa.


title: Joshua Jackson

text: Joshua Carter Jackson (s. 11. kesäkuuta 1978 Vancouver, Kanada) on kanadalais-yhdysvaltalainen näyttelijä. Hän on esiintynyt lukuisissa rooleissa televisiossa ja ainakin 32 elokuvassa. Hän on ehkä tunnetuin Pacey Witterin roolista saippuasarjassa "Dawson's Creek" ja Peter Bishopin roolista televisiosarjassa "Fringe – rajamailla".


title: Joshua Jackson

text: Jackson syntyi Vancouverissa, Brittiläisessä Kolumbiassa Fiona Jacksonin ja John Carterin poikana. Jacksonin isä on Texasista ja äiti Ballyfermotista, Dublinista, Irlannista. Äiti muutti Pohjois-Amerikkaan 1960-luvun lopulla. Jacksonilla on sisko, Aisleagh, ja kaksi velipuolta, Lyman ja Jonathan Carter isän ensimmäisestä avioliitosta. Jackson asui Kaliforniassa kahdeksanvuotiaaksi. Pian sen jälkeen kun hänen siskonsa syntyi Kaliforniassa vanhemmat erosivat ja hänen ja hänen siskonsa sukunimi muutettiin Carterista Jacksoniksi (äidin syntymänimi). Josh, äiti ja sisko muuttivat Seattleen. Pian he kuitenkin muuttivat takaisin Vancouveriin. The New York Timesin haastattelun mukaan Jackson sanoi, että hänet erotettiin High Schoolista "The Jon Stewart Show"n takia: "Show alkoi siellä missä asuin kello 1.30 aamulla, joten valvoin ja katsoin Jon Stewartia, mutta sitten olin liian väsynyt – tai laiska – mennäkseni kouluun aamulla. En mennyt ensimmäisille tunneille sillä halusin mennä levänneenä kouluun."


title: Joshua Jackson

text: Jackson on seurustellut Katie Holmesin, Brittany Danielin, Julia Stilesin ja Rosario Dawsonin kanssa.


title: Mario Kasun

text: Mario Kasun (s. 5. huhtikuuta 1980 Vinkovci, Kroatian ST) on kroatialainen ammattilaisuransa lopettanut koripalloilija.


title: Mario Kasun

text: Kasun aloitti koripallon pelaamisen vasta 14-vuotiaana pelattuaan sitä ennen jalkapalloa. Kasunin ensimmäinen ammattilaisjoukkue oli KK Zrinjevac, jossa hän pelasi kolmen kauden ajan. Vuonna 2000 hän lähti Gonzagan yliopistoon, jossa hän pelasi kahden kauden ajan. Vuoden 2002 NBA:n varaustilaisuudessa hänet valittiin numerolla 41. Hänet varannut Los Angeles Clippers kauppasi hänet kuitenkin Orlando Magicille. Tämän jälkeen Kasun siirtyi Köln 99ersiin, josta hänet vapautettiin vuoden 2002 tammikuussa. Kasun jatkoi uraansa Saksassa ja liittyi Deutsche Bank Skylinersin joukkueeseen.


title: Mario Kasun

text: Vuodet 2004–2006 Kasun vietti Orlando Magicissä, jossa hän teki keskimäärin 2,7 pistettä ja otti 2,6 levypalloa. NBA:n jälkeen hän palasi Eurooppaan FC Barcelonaan. Kahden kauden jälkeen hän teki sopimuksen turkkilaisen Efes Pilsenin kanssa.


title: Mario Kasun

text: Kasun on kuulunut Kroatian alle 18-vuotiaiden ja alle 20-vuotiaiden koripallomaajoukkueisiin. Hän pelasi vuosien 2005, 2007 ja 2009 EM-kilpailuissa.


title: Mario Kasun

text: Kasun on harras katolilainen. Hänet tunnetaan näyttävistä tatuoinneistaan. Hän otti ensimmäisen tatuointinsa 15-vuotiaana ja hänellä on yhteensä 30 tatointia.


title: Vladimír Bouzek

text: Vladimír Bouzek (3. joulukuuta 1920 Třebíč, Tšekkoslovakia – 31. heinäkuuta 2006) oli jääkiekkoilija ja jalkapalloilija, joka loi merkittävän uran Tšekkoslovakian jääkiekkomaajoukkueessa ja maansa Extraligassa. Hän saavutti hopeaa 1948 talviolympialaiset. Hänet valittiin International Ice Hockey Federation Hall of Famen jäseneksi vuonna 2007.


title: Vladimír Bouzek

text: Jalkapallossa Bouzek pelasi kolme maaottelua Tšekkoslovakian paidassa vuosina 1950 ja 1951.


title: Vladimír Bouzek

text: Pelaajauran jälkeen Vladimír Bouzek toimi jääkiekkovalmentajana ja vuosina 1968–1970 vielä Länsi-Saksan maajoukkueen vetäjänä.


title: Tuskegee Airmen

text: Tuskegee Airmen on nimitys, jota käytetään Yhdysvaltain armeijan ilmavoimissa toisen maailmansodan aikana palvelleista mustista sotilaslentäjistä, jotka koulutettiin Tuskegeen kaupungissa Alabamassa. Tunnetuin yksikkö, jossa Tuskegeessa koulutettuja lentäjiä palveli, oli Euroopan ilmasotatoimiin osallistunut mustien hävittäjälentäjien muodostama 332. hävittäjärykmentti. Yksikkö tunnettiin myös nimellä Red Tails. Rykmentin tarinasta on tehty kaksi elokuvaa, vuoden 1995 "The Tuskegee Airmen" ja vuoden 2012 "Red Tails".


title: Javier Casquero

text: Francisco Javier Casquero Paredes (s. 11. maaliskuuta 1976 Talavera de la Reina, Espanja) on espanjalainen entinen jalkapalloilija.


title: Javier Casquero

text: Casquero aloitti ammattilaisuransa pelaamalla kotikaupunkinsa joukkueessa, joka pelasi maan toiseksi korkeimmalla sarjatasolla. Toledossa hän pelasi yhteensä viisi kautta, jonka aikana hänet lainattiin vain kerran kuudeksi kuukaudeksi Cultural Leonesaan. Vuonna 1999 hän siirtyi Atlético Madridin reservijoukkueeseen, jossa hän pelasi kuitenkin vain yhden kauden verran.


title: Javier Casquero

text: Madridista Casquero siirtyi Sevillaan. Ensimmäisellä kaudellaan 2000–2001 hän pelasi yhteensä 38 ottelua ja teki niissä neljä maalia. Kauden jälkeen Sevilla nousi pääsarjaan. Ensiesiintymisensä pääsarjassa hän teki 26. elokuuta 2001 kotiottelussa Barcelonaa vastaan. Ensimmäisellä pääsarjakaudellaan Casquero teki seitsemän maalia.


title: Javier Casquero

text: Casquero oli yksi Sevillan tärkeimpiä pelaajia, kun joukkue sijoittui kausina 2003–2004 ja 2004–2005 pääsarjassa kuudenneksi. Sevillasta hän siirtyi Racing Santanderiin, jossa hän ei kuitenkaan pelannut kuin kauden 2005–2006.


title: Javier Casquero

text: Jo paljon kokenut Casquero palasi vuonna 2006 Madridiin, tällä kertaa Getafen riveihin. Hän nousi nopeasti joukkueen avauskokoonpanoon ja oli tärkeä osa joukkuetta, kun se eteni kauden 2007–2008 UEFA Cupissa aina puolivälieriin saakka. Saksalaista Bayern Münchenia vastaan käydyissä otteluissa Casquero onnistui kertaalleen maalinteossa.


title: Javier Casquero

text: 21. huhtikuuta 2009 vierasottelussa Real Madridia vastaan Casquero koki kauhun hetkiä. Casqueron päästyä läpiajoon Real Madridin puolustaja Pepe kaatoi hänet rangaistusalueen sisäpuolella, mistä oli seurauksena rangaistuspotku. Pepe ei kuitenkaan sulattanut tuomiota, vaan potkaisi kaksi kertaa maassa maannutta Casqueroa. Casquero selvisi tilanteesta kuitenkin säikähdyksellä, eikä loukkaantunut vakavammin. Hän asettui itse laukomaan rangaistuspotkua, josta ei kuitenkaan onnistunut tekemään Getafelle 3–2-johtomaalia. Aivan pelin loppuhetkillä Real Madridin Gonzalo Higuaín onnistui maalinteossa, ja niin Getafe lopulta hävisi ottelun 3–2.


title: Javier Casquero

text: Hän päätti pelaajauransa kauteen 2013–2014. 3. maaliskuuta 2015 hänet nimettiin Getafen päävalmentaja Pablo Francon apuvalmentajaksi.


title: Juan Ángel Albín

text: Juan Ángel Albín Leites (s. 17. heinäkuuta 1986 Salto, Uruguay) on uruguaylainen jalkapalloilija. Hän edustaa uruguaylaista Nacionalia ja on pelipaikaltaan hyökkäävä keskikenttäpelaaja.


title: Juan Ángel Albín

text: Albín aloitti uransa montevideolaisesta Nacionalista. Kolmen kauden aikana hän voitti kolme mestaruutta. Hänen hyvät otteet pelikentillä herättivät kiinnostusta muun muassa espanjalaisessa Getafessa, jonne hän siirtyi kesällä 2006.


title: Juan Ángel Albín

text: Ensimmäisellä kaudellaan 2006–2007 Albín pelasi 13 ottelua pääsarjassa. Seuraavalla kaudella 2007–2008 Getafe pääsi pelaaman myös UEFA Cupia, jossa se eteni puolivälieriin saakka tippuen siellä saksalaiselle Bayern Münchenille. Albín teki aikasemmin neljännesvälieräottelussa portugalilaista Benficaa vastaan tärkeän osuman.


title: Juan Ángel Albín

text: Viiden Getafessa viettämänsä kauden jälkeen Albín siirtyi kesällä 2011 barcelonalaiseen Espanyoliin.


title: Livenä vieraissa 2

text: Livenä vieraissa 2 on The Voicen kokoama kokoelma, joka julkaistiin 6. toukokuuta 2009. Kokoelmalevy sisältää yhdentoista kotimaisen artistin versiot toisen artistin hittibiisistä studiolivenä. Lisäksi toisella levyllä on mukana kunkin artistin studiolive-versio omasta hitistään.


title: Livenä vieraissa 2

text: Mukaan kutsutut yhtyeet ja artistit saivat itse valita mistä kappaleesta tekevät omannäköisen versionsa.


title: Livenä vieraissa 2

text: CD1 - Livenä vieraissa


title: Livenä vieraissa 2

text: CD2 - Livenä


title: Herttuatar (elokuva)

text: Herttuatar () on vuonna 2008 ensi-iltansa saanut Saul Dibbin ohjaama historiallinen draamaelokuva. Amanda Foremanin kirjoittamaan elämäkertaan perustuva "Herttuatar" kertoo tosipohjaisen tarinan brittiläisestä 1700-luvun aatelisnaisesta Georgiana Cavendishista.


title: Herttuatar (elokuva)

text: Georgiana avioitui vuonna 1774 17-vuotiaana Devonshiren herttuan kanssa. Hän toivoi rakkautta, mutta mies kohteli vaimoaan kuin siitoseläintä, lasten synnyttäjänä. Avioliitosta tuli valtataistelua, jossa oikeus asettui ajan hengen mukaisesti miehen puolelle. Herttuatar Georgianasta kuitenkin tuli politiikan taustatekijä ja aikansa muoti-ikoni.


title: Herttuatar (elokuva)

text: "Herttuatar" sijoittuu 1700-luvun lopun Britanniaan ja kertoo Devonshiren herttuattaren Georgiana Cavendishin (Keira Knightley) tarinan. Vaikka herttuattaren kauneus, karisma ja tyylitaju tekivät hänestä kuuluisan, hänen tuhlaileva makunsa ja viehtymyksensä uhkapeleihin synkensivät hänet mainettaan. Georgiana oli naimisissa Devonshiren viidennen herttuan William Cavendishin (Ralph Fiennes) kanssa, joka oli paljon vaimoaan vanhempi, kylmä ja etäinen mies. Georgiana tottui pian miehensä räikeään uskottomuuteen ja kasvatti jopa tämän aviottoman tyttären (3-vuotiaana Eva Hrela, 10-vuotiaana Poppy Wigglesworth) omanaan. Tarinan ytimenä toimivat kuitenkin Georgianan intohimoinen mutta tuhoontuomittu suhde tulevan pääministerin, jaarli Charles Greyn (Dominic Cooper), kanssa sekä hänen, hänen miehensä ja parhaan ystävänsä lady Bess Fosterin (Hayley Atwell) muodostama monimutkainen kolmiodraama.


title: Endotoksiinit

text: Endotoksiinit ovat gramnegatiivisten bakteerien ulkokalvon sisältämiä myrkkyaineita, jotka vapautuvat bakteerin hajotessa. Termi erottelee nämä toksiinit eksotoksiineista, joita bakteerit erittävät ulkopuolelleen.


title: Endotoksiinit

text: Endotoksiinista puhuttaessa tarkoitetaan usein lipopolysakkaridia (LPS), jonka lipidi A -osa aiheuttaa infektion aikana isäntäelimistössä toksisia reaktioita: kuumetta, valkosolujen ja verihiutaleiden niukkuutta sekä mahdollisesti šokin (endotoksiinišokki). Endotoksiineja ovat kuitenkin myös "Bacillus thuringiensis" -bakteerin delta-endotoksiinit, jotka ovat kiteisiä proteiineja.


title: Punahomeet

text: Punahomeet ("Fusarium") on homesienisuku, jota esiintyy yleisesti lauhkealla ilmastovyöhykkeellä. "Fusarium"-homeet eli punahomeet ovat erityisesti viljahomeita, joita esiintyy niin raakaviljassa kuin viljatuotteissakin, erityisesti kaurassa. "Fusarium"-home on yhdistetty myös kosteusvaurioituneisiin rakennuksiin: sitä voidaan siis pitää rakennuksen kosteusvauriota indikoivana mikrobina. "Fusarium"-sukuun kuuluu useita homelajeja, jotka aiheuttavat erilaisia kasvitauteja. Viljoilla ne aiheuttavat juuristo- ja tyvitauteja sekä tähkäviotusta. Joillakin niistä, kuten vehnän tähkätaudilla ja banaanien Panamataudilla on ollut lähes tuhoisat taloudelliset ja yhteiskunnalliset vaikutukset maanviljelijöille ja yhteisöille, jotka ovat riippuvaisia heidän sadostaan. Monet punahomelajit kykenevät tuottamaan aineenvaihdunnassaan mykotoksiineja eli homemyrkkyjä. Maailman mittakaavalla mykotoksiineja pidetään merkittävänä tuotantoeläinten terveyteen ja tuottavuuteen vaikuttavana tekijänä. Punahomeen torjuntaan käytetään protiokonatsolia sisältävää, Proline-merkkistä torjunta-ainetta.


title: Punahomeet

text: Fusarium-toksiinit ovat ryhmä myrkkyaineita, joita tuottavat viljoissa esiintyvät "Fusarium"-homeet. "Fusarium"-toksiineihin kuuluvat muun muassa diasetoksiskirpenoli, deoksinivalenoli, nivalenoli sekä T-2 ja HT-2, jotka kuuluvat trikotekeeneihin sekä zearalenoni, joka on kemialliselta rakenteeltaan laktoni. EU-lainsäädännössä on määritetty enimmäispitoisuusrajat edellä mainituille mykotoksiineille.


title: Punahomeet

text: Useimpien "Fusarium"-toksiinien pitkäaikaisen altistumisen terveysvaikutuksia ei vielä tunneta. Tiedetään kuitenkin, että altistuminen heikentää ainakin immuunijärjestelmän toimintaa. Akuuteissa myrkytystapauksissa oireita ovat esimerkiksi pahoinvointi, oksentelu ja vatsakivut.


title: Punahomeet

text: Evira, Maa- ja elintarviketalouden tutkimuskeskus sekä Kansanterveyslaitos (nyk. Terveyden ja hyvinvoinnin laitos) ovat yhteistyössä arvioineet suomalaisten altistumista "Fusarium"-toksiineille. Saannit ovat osoittautuneet alle siedettävän päivittäisen enimmäissaantimäärän lukuun ottamatta T-2- ja HT-2-toksiineja. Näitä voivat kauran suurkuluttajat teoriassa saada raakaviljasta liikaa.


title: Punahomeet

text: Viljojen toksiinipitoisuudet vaihtelevat vuosittain erityisesti satokauden sään perusteella. Sateisuus lisää tartuntojen määrää ja korkeat lämpötilat suosivat toksiinin-


title: Punahomeet

text:
muodostusta . Toisaalta kuivuus ja lämpö suosivat T-2- ja HT-2-toksiineja muodostavia "Fusarium"-lajeja. Esimerkiksi "Fusarium culmorum" ja "Fusarium graminearum" viihtyvät lämpimässä. Kuitenkin viljan lajittelulla ja kuorinnalla voidaan vähentää toksiinien
määrää merkittävästi.


title: Deoksinivalenoli

text:
Deoksinivalenoli eli vomitoksiini on homemyrkky. Kemialliselta rakenteeltaan deoksinivalenoli kuuluu trikotekeeneihin, jotka ovat nelirenkaisia seskviterpeenejä. Deoksinivalenoli kuuluu B-tyypin trikotekeeneihin, joiden tunnusmerkkinä on C-8 -sitoutunut karbonyyliryhmä. Aine kiteytyy neulamaisiksi, värittömiksi kiteiksi ja liukenee veteen sekä joihinkin polaarisiin liuottimiin, kuten metanoliin, asetonitriiliin ja etyyliasetaattiin. Deoksinivalenolia tuottavat muun muassa Fusarium-homeet.
Deoksinivalenolin kemiallinen kaava on CHO, moolimassa 296,32 g/mol, kiehumispiste 151 °C ja CAS-numero 51481-10-8.


title: Deoksinivalenoli

text: Eläinkokeiden perusteella deoksinivalenoli voi vaarantaa terveyttä sekä lyhytkestoisessa että pitkäaikaisessa altistuksessa. Kerta-annostuksella deoksinivalenolilla on havaittu kaksi tyypillistä toksikologista vastetta: ruokahaluttomuus ja oksentelu. Lisäksi kerta-annoksina deoksinivalenolin on havaittu vahingoittavan ruoansulatuselimien soluja. Deoksinivalenolilla saastuneen viljan tiedetään aiheuttaneen sairauksia, joihin on liittynyt pahoinvointia, oksentelua, ruoansulatuselimistön häiriöitä, huimausta, ripulia ja päänsärkyä. Näissä tapauksissa deoksinivalenolin pitoisuus viljoissa on ollut 3-93 mg/kg. Viljan saastumisen on voinut aiheuttaa "Gibberella zeae".


title: Deoksinivalenoli

text:
Eläinkokeissa deoksinivalenolin tärkein terveydellinen haitta on ollut elimistön vastustuskyvyn aleneminen. Yhdenmukaisimpia vaikutuksia lyhytkestoisilla ja pitkäkestoisilla annostuksilla on ollut vähentynyt kasvu. Suuremmat annokset näyttävät heikentävän sisäelinten, kuten kateenkorvan, pernan, maksan ja sydämen kasvua. Hiirikokeet ovat osoittaneet, että deoksinivalenoli ei ole syöpävaarallinen yhdiste. Kansainvälinen syöväntutkimuskeskus IARC on luokitellut deoksinivalenolin luokkaan 3 eli yhdisteeksi, jota ei voida luokitella ihmiselle syöpää aiheuttavaksi.
EU:n Elintarvikealan tiedekomitea on määrittänyt vuonna 1999 deoksinivalenolin päivittäiseksi enimmäissaantimääräksi 1 μg / ruumiinpaino kg.


title: T-2-toksiini

text: T-2-toksiini on homemyrkky. Se kuuluu A-tyypin trikotekeeneihin, mikä tarkoittaa sitä, että siinä ei ole karbonyyliryhmää. Toksiinia tuottavat esimerkiksi eräät "Fusarium"-lajit kuten "Fusarium sporotrichioides". T-2-toksiini metaboloituu elimistössä nopeasti HT-2-toksiiniksi.


title: T-2-toksiini

text: T-2-toksiinin kemiallinen kaava on CHO, moolimassa 466,52 g/mol ja CAS-numero 21259-20-1.


title: T-2-toksiini

text: T-2-toksiinin myrkyllisyystietous perustuu pääasiassa noin kuukauden mittaisiin hiirikokeisiin. Niissä on havaittu T-2-toksiinin vaikuttavan enimmäkseen immuunijärjestelmän toimintaan, kuten leukosyyttimäärien muutoksiin ja alentuneeseen vasta-aineiden muodostumiseen. T-2-toksiinin on myös havaittu vaikuttavan mikrobisten tulehdusten vastustuskykyyn. Hiirikokeiden perusteella IARC on luokitellut T-2-toksiinin luokkaan 3 eli yhdisteeksi, jota ei voida luokitella ihmiselle syöpää aiheuttavaksi.


title: T-2-toksiini

text: EU:n Elintarvikealan tiedekomitea määritti vuonna 2001 T-2- ja HT-2-toksiineille yhteisen siedettävän päivittäisen enimmäissaantimäärän 0,06 μg/kg rp. Tähän oli syynä nimenomaan se, ettei T-2- ja HT-2-toksiinien haittavaikutuksia kyetty varmuudella erottamaan toisistaan.


title: Keltanokkatoko

text: Keltanokkatoko ("Tockus flavirostris") on sarvinokkien heimoon kuuluva toko.


title: Keltanokkatoko

text: Keltanokkatoko kasvaa 50-60 cm pitkäksi. Lajin tunnistaa helpoiten kirkkaan keltaisesta nokastaan. Keltaisten silmien ympärys on paljas ja punainen. Päälaki on musta ja muu pään alue on vaaleanharmaa. Siivet ovat päältä mustanruskeita ja niissä on valkoisia pilkkuja. Suuret siipisulat ovat mustanruskeita. Vatsa on vaalea. Pyrstö on mustanruskea.


title: Keltanokkatoko

text: Keltanokkatokoa tavataan Djiboutissa, Eritreassa, Etiopiassa, Keniassa, Somaliassa, Sudanissa, Tansaniassa ja Ugandassa. Ne asuvat puissa ja pensaissa kuivilla puusavanneilla.


title: Keltanokkatoko

text: Keltanokkatokonaaras tekee pesän puussa olevaan luonnonkoloon. Naaras muuraa pesäaukon lähes kokonaan kiinni. Muuriin jätetystä raosta koiras ruokkii naarasta kun se hautoo tai hoivaa poikasia. Naaras murtautuu ulos pesästä kun poikaset ovat puolikasvuisia. Naaras muuraa kolonsuun taas lähes kiinni ja auttaa lopuksi koirasta poikasten ruokkimisessa.


title: Keltanokkatoko

text: Keltanokkatokon ruokavalio koostuu hyönteisistä, skorpioneista, jyrsijöistä, hedelmistä ja siemenistä.


title: Tsearalenoni

text: Tsearalenoni usein myös zearalenoni ("3,4,5,6,9,10-heksahydro-14,16-dihydroksi-3-metyyli-[S-(E)]-1H-2-bentso-oksasyklo-tetradesiini-1,7-(8H)-dioni") on kemialliselta rakenteeltaan resorisyklinen laktoni. Se muodostaa valkoisia kiteitä, jotka eivät liukene veteen. Tsearalenoni on hyvin stabiili yhdiste, eikä se hajoa korkeissakaan lämpötiloissa. Tsearalenonia saadaan esimerkiksi Gibberella zeae ja Fusarium culmorumin homeista. Tsearalenonia voi löytyä maissista, kaurasta, ohrasta, vehnästä sekä myös mm. soijapavuista.


title: Tsearalenoni

text: Tsearalenonin akuutti toksisuus on alhainen useilla koe-eläimillä, mutta toksiini aiheuttaa muutoksia koe-eläinten lisääntymiselimissä. Pitkäaikaisessa kokeessa on tsearalenonilla on havaittu olevan hormonaalisia (estrogeenisiä) vaikutuksia: vähentynyttä hedelmällisyyttä, pienentyneitä poikuekokoja sekä hormonitoiminnan muutoksia. Teratogeenisiä vaikutuksia ei ole havaittu. Kansainvälinen syöväntutkimuskeskus IARC on luokitellut tsearalenonin luokkaan 3, eli yhdisteeksi, jonka syöpävaarallisuutta ihmisille ei ole pystytty osoittamaan. EU:n Elintarvikealan tiedekomitea määritti vuonna 2000 tsearalenonin siedettäväksi päivittäiseksi enimmäissaantimääräksi 0,2 μg/kg rp. Yksi zearalenonin metaboliatuotteista on zeranoli (CHO), jonka käyttö on kielletty kasvuhormonina EU-alueella vuonna 1988.


title: N-asetyyligalaktosamiini

text: N-asetyyligalaktosamiini (CHNO) on galaktoosisokerin aminojohdannainen. Aineella on useita tärkeitä biologisia tehtäviä.


title: N-asetyyligalaktosamiini

text: Eri veriryhmien antigeenit muodostuvat sokereista ja sokerien johdannaisista. A-veriryhmän antigeeni muodostuu N-asetyyliglukosamiinista, galaktoosista, fukoosista ja N-asetyyliglaktosamiinista. O-veriryhmältä N-asetyyligalaktosamiini puuttuu kokonaan ja B-veriryhmässä N-asetyyligalaktosamiini on korvautunut galaktosamiinilla.


title: N-asetyyligalaktosamiini

text: Golgin laitteessa tapahtuvassa O-glykosylaatiossa N-asetyyligalaktosamiini liittyy seriini- tai treoniiniaminohappoon glukosyylitransferaasientsyymien avulla.


title: N-asetyyligalaktosamiini

text: N-asetyyligalaktosamiini on useiden muiden sokerien johdannaisten tavoin erittäin tärkeä yhdiste myös solujenvälisessä viestinnässä.


title: Nivalenoli

text: Nivalenoli kuuluu B-tyypin trikotekeeneihin, ja se on muiden trikotekeenien tapaan erittäin stabiili yhdiste. Nivalenolia tuottavat muun muassa eräät "Fusarium"-suvun homesienet kuten esimerkiksi "Fusarium nivale". Nivalenolin kemiallinen kaava on CHO, moolimassa 312,3 g/mol, sulamispiste 222 - 223 °C ja CAS-numero 23282-20-4.


title: Nivalenoli

text: Nivalenolin pääasialliset terveyvaikutukset ovat yleinen toksisuus ja immunotoksisuus. Hiirikokeiden perusteella toksiinin pitkäaikaiset vaikutukset ovat samantapaisia kuin muilla trikotekeeneillä. Pitkäaikainen altistuminen voi johtaa valkosolukatoon. Kansainvälisen syöväntutkimuskeskuksen IARC mukaan nivalenolin syöpävaarallisuus kuuluu luokkaan 3, eli syöpävaarallisuudesta ei ole tarpeeksi näyttöä. EU:n Elintarvikealan tiedekomitea määritti vuonna 2000 nivalenolin siedettäväksi päivittäiseksi enimmäissaantimääräksi 0,7 g/kg rp.


title: Nivalenoli

text: 1. SCF (Scientific Committee on Food) 2000b. Opinion of the Scientific Committee on Food on Fusarium toxins Part 4: Nivalenol, expressed on 19 October 2000. European Commission


title: Nivalenoli

text: 2. Eriksen G.S., Alexander J. 1998. Fusarium toxins in cereals – a risk assessment. Nordic Council of Ministers, Tema Nord, 502, Copenhagen, Denmark.


title: Nivalenoli

text: 3. Wijnands LM, van Leusden FM. An overview of adverse health effects caused by mycotoxins and bioassays for their detection. National Institute of Public Health and the Environment 2000: RIVM report 257852 004


title: HT-2-toksiini

text: HT-2-toksiini on homemyrkky, joka kuuluu kemiallisen rakenteensa perusteella trikotekeeneihin. Toksiinia tuottavat muun muassa eräät punahomesuvun sienet ("Fusarium").


title: HT-2-toksiini

text: HT-2-toksiinin myrkkyvaikutuksia elimistössä on vaikea tutkia, koska se esiintyy aina yhdessä T-2-toksiinin kanssa - T-2-toksiini muuttuu elimistössä HT-2-toksiiniksi. Vertailevat tutkimukset ovat antaneet näyttöä siitä, että niillä on samankaltaisia terveysvaikutuksia. EU:n Elintarvikealan tiedekomitea määritti vuonna 2001 T-2- ja HT-2-toksiineille yhteisen enimmäissaantimäärän: 0,06 μg/kg rp päivässä. Yhteiseen arvoon oli syynä se, ettei T-2- ja HT-2-toksiinien haittavaikutuksia kyetty erottamaan varmuudella toisistaan.


title: Maya-Mayan kansainvälinen lentoasema

text: Maya-Mayan kansainvälinen lentoasema (IATA: BZV, ICAO: FCBB) on toinen Kongon tasavallan kahdesta kansainvälisestä lentoasemasta. Se sijaitsee maan pääkaupungissa Brazzavillessa. Kentän kiitotien pituus on 3 300 metriä.


title: Maya-Mayan kansainvälinen lentoasema

text: Vuonna 2004 Maya-Mayan kansainvälinen lentoasema palveli 447 699 matkustajaa.


title: Marlene Favela

text: Marlene Favela (s. 5. elokuuta 1976 Santiago Papasquiaro, Durango) on meksikolainen näyttelijä. Hän on tullut tunnetuksi mm. telenovelasta Zorro – miekka ja ruusu. Hän toimii myös mallina näyttelemisen ohessa.


title: Volts

text: Volts on australialaisen hard rock -yhtye AC/DC:n vuonna 1997 julkaisema albumi. Se sisältää harvinaista materiaalia entisen laulajan Bon Scottin ajalta. Levy on myös julkaistu "Bonfire" -cd-boxissa.


title: Trikotekeenit

text: Trikotekeenit muodostavat laajan yhdisteryhmän, joka kuuluu seskviteterpeeneihin. Trikotekeenejä tuottavat tietyt homelajit, jotka kuuluvat seuraaviin homesienisukuihin: ennen muuta "Fusarium", mutta myös "Myrotecium", "Cephalosporium", "Vertimonosporium" sekä "Stachybotrys".


title: Trikotekeenit

text: Sienet, jotka tuottavat trikotekeeneja, ovat kasvipatogeeneja, ja tuhoavat erilaisia viljelykasveja. Koska toksiinintuottajat pilaavat elintarvikkeita, ne tunnetaan ympäri maailman ihmisten ja eläinten myrkyttäjinä. Niitä pidetään myös potentiaalisina biologisina aseina.


title: Trikotekeenit

text: Trikotekeenit ovat tyypillisesti hyvin stabiileja, alhaisen molekyylimassan omaavia yhdisteitä, jotka liukenevat suhteellisen huonosti veteen. Asetoniin, etyyliasetaattiin, kloroformiin, dimetyylisulfoksidiin, etanoliin, metanoliin ja propyleeniglykoliin ne liukenevat sen sijaan hyvin. Puhtailla trikotekeeneillä on yleensä alhainen höyrynpaine. Kun trikotekeenejä liuotetaan homekasvustoista orgaanisilla liuottimilla, muodostuu kellanruskeaa nestettä. Kun liuottimen annetaan haihtua, muodostuu keltaista, kidemäistä tuotetta. Puhtaat trikotekeenit kestävät korkeita lämpötiloja, ilmaa ja valoa, mutta 3 - 5 % pitoinen natriumhypokloriitti inaktivoi toksiinit. Natriumhypokloriitin tehoa voi lisätä pienellä määrällä alkalia.


title: Trikotekeenit

text: Trikotekeenit kuuluvat mykotoksiineihin, ja ne ovat myrkyllisiä nisäkkäille, linnuille, kaloille ja kasveille. Kotieläimille sattuneita myrkytyksiä tunnetaan lukuisia, ja muutamissa tapauksissa on sattunut ihmisten myrkytyksiä. Eräs tunnetuimmista myrkytysepisodeista tapahtui Orenburgissa Neuvostoliitossa vuonna 1944, kun sodan aikana vilja jäi pellolle ja homehtui. Kuolleisuus oli viljan syönnistä sairastuneilla jopa 60 %, ja oireina oli oksentelua, ripulia, ihotulehduksia ja verenvuotoja.


title: Trikotekeenit

text: Akuutti myrkyllisyys vaihtelee yhdisteestä ja myrkytyksen saaneesta koe-eläimestä riippuen. Trikotekeenit estävät proteiinisynteesiä ja kiinnittyvät ribosomeihin. Ne aiheuttavat muun muassa ripulia, oksentelua, painonlaskua, hermostohäiriöitä, sydän- ja verisuonihäiriöitä, immuunijärjestelmän lamaantumista,verisolujen katoa, iho-oireita sekä hedelmällisyyden alenemista. Tappava annos on eri lajeilla 0,5-70 mg/kg.


title: Trikotekeenit

text: Deoksinivalenoli; skirpenolit; HT-2; neosolanioli; nivalenoli; roridiinit; satratoksiinit; trikodermiini; T-2; verrukariinit


title: Trikotekeenit

text:
Robert W. Wannemacher JR., Stanley L. Wiener, M.D.;
Medical Aspects of Chemical and Biological Warfare:Trichothecene Mycotoxins(englanniksi)


title: Sikainfluenssa

text: Sikainfluenssa on influenssaviruksen aiheuttama hengitystiesairaus. Sen aiheuttaja on lintuinfluenssaviruksen muunnos, A-tyypin influenssavirus A(H1N1), joka kuuluu ortomyksoviruksiin. Sikainfluenssa yleistyi Manner-Euroopassa 1970-luvun lopusta alkaen, ja nykyään se on Euroopassa yleinen eläintauti. Suomalaisesta siasta se tavattiin ensimmäisen kerran vuoden 2009 alkupuolella.


title: Sikainfluenssa

text: Sioilla sairaus nostattaa korkean, jopa 41,5 asteen kuumeen. Muita oireita ovat ruokahaluttomuus, yskä ja niiskutus. Viruksen itämisaika on 1–3 vuorokautta. Sikainfluenssan leviämistä voi ehkäistä rajoittamalla eläinten maahantuontia.


title: Sikainfluenssa

text: Sikojen hengitystiereseptorit sitovat sekä sian, ihmisen että lintujen influenssaa aiheuttavia A-viruksia. Uusia influenssavirusyhdistelmiä voi syntyä, kun eri eläinlajien influenssavirukset tartuttavat sian samanaikaisesti.


title: Sikainfluenssa

text: Sikainfluenssa on esiintynyt useita kertoja zoonoosina myös ihmisissä. Rekombinaatio sikojen H1N1-viruksen ja kausittaisen H1N1-viruksen välillä tuotti aikanaan vuoden 1918 espanjantaudin pandemiakannan. Yleensä ihmisiin tarttunut sikainfluenssa ei ole kuitenkaan levinnyt laajalle. Vuoden 2009 sikainfluenssapandemian aiheuttaneeseen A(H1N1)v-influenssaan sairastuneista 98 % paranee ilman mitään hoitoa, ja tauti paranee noin viikon kotilevolla. Tauti voi myös esiintyä kuumeettomana..


title: Sikainfluenssa

text: 5. helmikuuta 1976 Fort Dixin armeijatukikohdassa Yhdysvalloissa sotilas sairastui ja kuoli seuraavana päivänä. Neljä muuta sotilasta sairastui myöhemmin. Kolme viikkoa myöhemmin terveysviranomaiset ilmoittivat, että kuoleman oli aiheuttanut sikainfluenssa, jolla saattaisi olla yhteys vuoden 1918 influenssapandemiaan.


title: Sikainfluenssa

text: Terveysviranomaiset neuvoivat presidentti Gerald Fordia rokotuttamaan kaikki Yhdysvalloissa.. Rokotukset käynnistettiin, mutta niiden aiheuttamien haittavaikutusten vuoksi ne lopetettiin, kun 50 miljoonaa henkeä oli rokotettu: rokotus sairastutti ja tappoi huomattavasti tautia enemmän.


title: Sikainfluenssa

text: Kaikkiaan tautiin sairastui 230 ihmistä Fort Dixissä. Heistä 13 sai vaikeita hengitystieoireita, mutta kuolemantapauksien määrä jäi yhteen.


title: Sikainfluenssa

text: Keväällä 2009 Meksikon terveysviranomaiset raportoivat sikainfluenssaviruksen muuntuneen siten, että se kykeni leviämään myös siasta ihmiseen ja ihmisestä ihmiseen. Virus oli alatyyppiä H1N1.


title: Sikainfluenssa

text: Taudin oireet olivat yleensä tyypillisen influenssan oireita. Yleensä tauti oli vaarallinen tyypilliseen influenssan riskiryhmään kuuluville, joiden vastustuskyky oli muun sairauden takia heikentynyt. Tauti kuitenkin tappoi teollisuusmaissakin muuten täysin terveitäkin.


title: Sikainfluenssa

text: Yleisesti käytettiin epätäsmällistä ”sikainfluenssa”-nimitystä; virus sisältää sian, linnun ja ihmisen influenssavirusgeenejä.


title: Sikainfluenssa

text: Tauti levisi 2009 melko pian Meksikosta Yhdysvaltoihin ja Kanadaan. Euroopassa sitä havaittiin ensimmäisen kerran Espanjassa. Toukokuun alussa tauti saapui myös Suomeen.


title: Sikainfluenssa

text: WHO julisti sikainfluenssan pandemiaksi kesäkuussa 2009. Pandemiajulistus merkitsi monessa maassa mittavia rokotehankintoja. Myös Suomi osti sikainfluenssarokotteen koko väestölleen. Elokuussa 2010 WHO:n pääjohtaja Margaret Chan kertoi pandemian päättyneen ja maailman siirtyneen "pandemian jälkeiseen" vaiheeseen, mikä tarkoittaa, että taudin esiintyvyys on tavallisen influenssan tasolla ja taudin odotetaan leviävän tavallisen influenssan tapaan.


title: Sikainfluenssa

text: "Sikainfluenssarokote" Pandemrixin on todettu aiheuttaneen narkolepsiaa lapsille, joilla on riskiperimä. Tästä syystä elokuussa 2010 Pandemrixin käyttö keskeytettiin. Ennen rokotuksia narkolepsiaan oli sairastunut 61 henkilöä vuodessa, mutta vuonna 2010 sairastui 109 henkilöä (ero 48), sittemmin määrä on palannut normaaliksi. Silti jopa Pandemrix-rokotuskampanjan hyödyt ylittivät odottamattomasta narkolepsiariskistä huolimatta haitat selvästi sekä THL:n työryhmän että Euroopan lääkeviraston laskelmien mukaan. Suomessa rokote esti rekisteritietojen perusteella 80 000 sikainfluenssatartuntaa, tehohoitotapauksia ja noin 50 kuolemaa.


title: Sikainfluenssa

text: Pandemrixia suositellaan käytettäväksi niin sanotun sikainfluenssan ehkäisyyn alle 20-vuotiailta vain silloin, kun kausi-influenssarokotetta ei ole saatavilla. Alkuperäisen rokotteen ja narkolepsian välisen linkin havainnut tutkimusryhmä totesi 2014 olevansa kykenemätön toistamaan tutkimustuloksia. Tapauksen vuoksi he vetivät artikkelin pois.


title: Asianosainen

text: Asianosainen tarkoittaa niitä henkilöitä tai oikeushenkilöitä, joiden nimissä oikeudenkäynti tai hallintomenettely tapahtuu. Riita-asiassa asianosaisia ovat riitapuolet eli oikeussuojaa kanteessaan pyytävä kantaja ja kanteen kohteena oleva vastaaja. Rikosasiassa asianosaisia ovat kantajina toimivat virallinen syyttäjä ja asianomistajat sekä vastaajana toimiva syytetty. Joissakin tapauksissa asianosaisia nimitetään hakijaksi ja vastaajaksi. Aiemmin oli kiistanalaista oliko rikosasiassa lainkaan asianosaisia. Nykyisin myös rikosprosessin yhteydessä käytetään käsitettä asianosainen, jollaiseksi myös syyttäjä katsotaan.


title: Asianosainen

text: Esitutkinnassa epäillyllä on asianosaisen asema, mutta tämä asema ei ole niin kiinteä kuin oikeudenkäynnissä. Todistajana olleesta henkilöstä saattaa tulla epäilty ja epäiltynä ollut henkilö voi osoittautua syyttömäksi, jolloin häntä ei enää pidetä epäiltynä.


title: Asianosainen

text: Hakemuslainkäytössä vain hakija on asianosainen, eikä siinä synny lainkaan kahden asianosaisen suhdetta. Riitaisessa hakemusasiassa vallitsee kuitenkin henkilöiden välinen vastakohtaisuus, jonka tuomioistuin joutuu ratkaisemaan. Tällöin muukin henkilö kuin hakija kutsutaan kuultavaksi ja hän voi tehdä väitteitä ja esittää näyttöä hakemusta vastaan sekä valittaa tuomioistuimen päätöksestä. Tällaisen henkilön asema on verrattavissa siviiliprosessin asianosaiseen.


title: Asianosainen

text: Asianosainen tai hänen laillinen edustajansa voidaan velvoittaa saapumaan esitutkintaan tai oikeuden eteen tai viranomaisen eteen. Jos hän laiminlyö tämän velvollisuuden, eikä laiminlyönti johdu laillisesta esteestä voidaan henkilö noutaa pakolla. Jos henkilö oikeudenkäynnin vireilläollessa lakkaa olemasta asianosainen eli hän esimerkiksi kuolee, voi kyseeseen tulla asianosaisseuraanto. Tällöin entisen asianosaisen tilalle tulee ulkopuolinen henkilö uudeksi asianosaiseksi ja oikeudenkäynti jatkuu siitä, mihin se oli jäänyt.


title: Asianosainen

text: Asianosaisjulkisuus tarkoittaa asianosaisen oikeutta saada tietoja oman asiansa käsittelystä. Se on keskeinen asia oikeusturvan takaamisessa. Asianosaisjulkisuus on laajempaa kuin yleisön oikeus tietojen saantiin eli julkisuus.


title: SEB Kort

text: SEB Kort AB on SEB AB:n täysin omistama tytäryhtiö. SEB Kort AB hallinnoi pohjoismaissa 3,3 miljoonaa maksuaika- ja luottokorttia (Diners Club, Mastercard, Eurocard ja Visa sekä useita muita profiloituja maksu- ja luottokortteja). Se on Pohjoismaiden suurin kansainvälisiä maksu- ja luottokortteja myöntävä yritys. SEB Kort AB omistaa Diners Clubin pohjoismaiset franchise-oikeudet.


title: SEB Kort

text: SEB Kort AB:n päätavoite on myydä ja kehittää turvallisia ja virheettömiä maksamis- ja korttiratkaisuja sekä yksityishenkilöille että yrityksille.


title: Victoria Libertas Pesaro

text: Unione Sportiva Victoria Libertas Pallacanestro on italialainen koripalloseura. Seuran tunnetumpi nimi on Scavolini Pesaro, joka tulee seuran sponsorista, "Scavolinista".


title: Victoria Libertas Pesaro

text: Vuonna 1946 perustetun seuran kulta-aikaa oli 1980-luku, jolloin se voitti Saporta Cupin, Serie A:n ja Italian Cupin. Vielä 1990-luvuna alussa voitti yhden Italian mestaruuden ja Cupin. Vuonna 2005 alkoivat seuran vaikeudet, kun sen talous oli pahasti kuralla. Seurasta alkoi kuulu hälyttäviä merkkejä ja palkat olivat pahasti myöhässä. Kauden 2004–2005 päätteeksi seura putosi kolmanneksi korkeimmalle tasolle ja aloitti uuden nousun kohti huippua. Kaudella 2006–2007 joukkue voitti toiseksi korkeimman liigan ja nousi kaudeksi 2007–2008 takaisin Serie A:han.


title: Kimbangulaisuus

text: Kimbangulaisuus on nykyisessä Kongon demokraattisessa tasavallassa kehittynyt kristinuskon suuntaus. Se kuuluu Afrikan riippumattomiin kirkkoihin. Sillä on miljoonia kannattajia.


title: Kimbangulaisuus

text: Suuntauksen perusti Simon Kimbangu, jonka sanotaan alkaneen tehdä parantamisihmeitä vuonna 1921. Liike oli muutaman vuosikymmenen ajan vainottu, ja muun muassa Kimbangu itse kuoli vangittuna. Kimbangun jälkeen liikkeen johto on pysynyt hänen suvussaan. Kimbangun syntymäpaikka N’Kamba on kimbangulaisten keskuudessa tärkeä uskonnollinen kohde. Kimbanguun viitataan liikkeen keskuudessa Kristuksen erityislähettiläänä.


title: Kimbangulaisuus

text: Kimbangulaisuus kieltää muun muassa alkoholin käytön, tupakoinnin ja tanssin. Liikkeessä käytetään vuonna 1978 kehitettyä mandombe-nimistä kirjoitusjärjestelmää. Liike, joka on levinnyt laajasti eri puolille maailmaa, toimii myös Suomessa nimellä Kimbangun kirkkokunta. Kimbangun kirkkokunta katsoo, että Jeesus Kristus on perustanut kimbangulaisuuden erityislähettiläänsä Simon Kimbangun kautta.


title: Kimbangulaisuus

text: Kimbangulaiset viettävät joulua 25. toukokuuta, joka sattuu olemaan kirkon entisen johtajan Papa Dialunganan (k. 2001) syntymäpäivä. Muita tärkeitä päivämääriä ovat 6. huhtikuuta, jolloin Kimbangu aloitti parantajantyönsä, sekä Kimbangun kuolinpäivä 12. lokakuuta.


title: Simon Kimbangu

text: Simon Kimbangu (12. syyskuuta 1887 – 12. lokakuuta 1951) oli uskonnollinen johtaja siirtomaa-ajan Kongossa. Hänen vuonna 1921 aloittamansa väitetyt parantamisihmeet keräsivät hänen ympärilleen laajan joukon kannattajia. Belgialaiset huolestuivat ilmiöstä ja tuomitsivat Kimbangun kuolemaan, vaikka tuomio sitten muutettiin elinkautiseksi vankeudeksi. Kimbangu kuoli kolmenkymmenen vuoden kuluttua ollessaan yhä vangittuna Belgian Kongossa. Kimbangun seuraajat eivät unohtaneet häntä pitkän vankeuden aikanakaan, ja kimbangulaisella liikkeellä on tänä päivänä miljoonia kannattajia eri puolilla maailmaa.


title: Simon Kimbangu

text: Kimbangun väitetään saaneen yliluonnollisia näkyjä jo vuodesta 1918. Hänen asemansa on edelleen hyvin merkittävä kimbangulaisuudessa, jossa hänen katsotaan olevan Kristuksen erityislähettiläs. Liikkeen johto on pysynyt hänen suvussaan.


title: Hamarin koulu

text:
Hamarin koulu on Porvoossa sijaitseva alakoulu.
Tämänhetkinen Hamarin koulu on yksisarjainen alakoulu, jossa opiskelee noin 146 oppilasta.


title: Hamarin koulu

text:
August Eklöf perusti yksityisen
kansakoulun Porvoon höyrysahalle noin 1880-luvun tietämillä. Koulu oli alun perin kaksikielinen. Tämän koulun perinteitä jatkaa nykyinen Hamarin koulu. Höyrysahan koulun syntyhistoriasta on olemassa hieman ristiriitaista tietoa, mutta ensimmäiset viralliset kirjalliset maininnat koulun toiminnasta ovat vasta vuodelta 1891.


title: Hamarin koulu

text: Vuonna 1916 ruotsinkieliset oppilaat siirtyivät Gammelbackan, Haikkoon tai Kråkön kouluun. Seuraavana vuonna koulu kunnallistettiin. Samalla piti perustaa myös ala-aste, joka aloitti toimintansa mantereen puolella Hamarissa, Johan Sirenin talossa. Lukuvuosina 1918–1923 ala-aste toimi Hamarin työväentalon alapuolella olevassa Airaksisen talossa, josta oli vuokrattu huone koulukäyttöön.


title: Hamarin koulu

text:
1921 astui voimaan oppivelvollisuuslaki. Tuolloin koulun johtokunnan ja kyläläisten anomuksesta kunnanvaltuusto hyväksyi Hamarin koulun rakentamisen. Koululle osoitettiin tontti sen nykyiseltä paikalta keskeltä Hamarin kylää. Rakentaminen aloitettiin vuonna 1924, ja koulutyö uusissa tiloissa Tammela-koulurakennuksessa alkoi vuonna 1925. Koivula valmistui vuonna 1927, Mäntylä 1954 ja Leppälä 1973.
Hamarin koulun Leppälä-koulurakennuksessa todettiin vuonna 2006 kosteusvaurio, josta alkoi useita vuosia kestänyt selvitys- ja suunnittelutyö koulutilojen kuntoon saattamiseksi. Vanha Leppälä purettiin lähes kokonaan. Vain liikuntasaliosa säilytettiin, ja tilalle rakennettiin uusi nykyaikainen koulurakennus.


title: Iggaüks

text: Iggaüks on vironkielinen termi vuonna 1802 säädetylle ja keisari Aleksanteri I:n vahvistamalle talonpoikaislaille, jolla Itämerenmaakuntiin kuuluvien alueiden Vironmaan, Liivinmaan ja Kuurinmaan talonpojille myönnettiin erinäisiä oikeuksia. Talonpojat olivat joutuneet maaorjuuteen Venäjän saatua alueen valtaansa Ruotsilta suuren Pohjan sodan jälkeisessä Uudenkaupungin rauhassa 1721. Lailla laajennettiin talonpoikien oikeusturvaa ja heille sallittiin jonkinasteinen maan omistusoikeus.


title: Iggaüks

text: Lain vironkielinen nimitys Iggaüks tulee sen ensimmäisistä sanoista, jotka tarkoittavat "kukin teistä" (nykyisen viron oikeinkirjoituksen mukaan "igaüks").


title: Fantasiaan taipuvainen persoonallisuus

text: Fantasiaan taipuvainen persoonallisuus tarkoittaa persoonallisuuden tyyppiä, joka saattaa selittää useita yliluonnollisiksi määriteltyjä ilmiöitä. Erilaiset lapsuudenaikaiset tekijät voivat vaikuttaa siihen, että henkilöllä on aikuisiällään poikkeuksellisen rikas mielikuvituselämä. Fantasiaan taipuvaisen persoonallisuuden omaavilla saattaa olla useita todentuntuisia paranormaaleja kokemuksia, kuten kehostapoistumiskokemuksia, ilmestyksiä ja abduktiokokemuksia. Fantasiaan taipuvaiset ovat myös muita alttiimpia hypnoosille. Monet ovat lapsena pitäneet mielikuvitusystäviä, ja aikuisena fantasiaan taipuvainen saattaa väittää omaavansa yliluonnollisia kykyjä. Joistakuista saattaa jopa tulla meedioita, henkiparantajia tai profeettoja.


title: Fantasiaan taipuvainen persoonallisuus

text: Teoria fantasiaan taipuvaisesta persoonallisuudesta esiteltiin vuonna 1981.


title: Eliittikisat 2008

text: Eliittikisat järjestettiin vuonna 2008 viidellä paikkakunnalla: Lapualla, Kuortaneella, Joensuussa, Lapinlahdella ja Lappeenrannassa.


title: Eliittikisat 2008

text: Lapuan eliittikisat järjestettiin 8. kesäkuuta 2008.


title: Eliittikisat 2008

text:
Miehet
Naiset
Kuortaneen eliittikisat järjestettiin 6. heinäkuuta 2008.


title: Eliittikisat 2008

text:
Miehet
Naiset
Joensuun eliittikisat järjestettiin 16. heinäkuuta 2008.


title: Eliittikisat 2008

text:
Miehet
Naiset
Lapinlahden eliittikisat järjestettiin 20. heinäkuuta 2008.


title: Eliittikisat 2008

text:
Miehet
Naiset
Lappeenrannan eliittikisat järjestettiin 3. elokuuta 2008.


title: Eliittikisat 2008

text:
Miehet
Naiset


title: Romasanta

text: Romasanta on 1800-luvun Espanjaan sijoittuva tositapahtumiin perustuva ihmissusielokuva, joka kertoo Allariz-nimisen kaupungin kauhusta. Ihmisiä on kadonnut ja löytynyt silvottuina, mutta oudoimpana pidetään ruumiiden rasvojen puuttumista. Tämä johtaa ihmiset epäilemään tekijäksi ihmissutta. Jahti on alkanut, mutta suden pyydystäminen vaatii myös sen ihmishahmon kiinniottoa. Alueella liikkuva kauppias ja kirjuri Manuel Romasanta on otollinen epäilty.


title: Romasanta

text:
Silvottuja ruumiita läydetään metsistä ja syyllisiksi epäillään susia, joiden pyydystys muuttuu kaikkien yhteiseksi tehtäväksi. Toisaalla "Manuel Romasanta" saapuu pelastaen naisen sudelta joka ahdisti häntä ladossa. Nainen on "Barbara", hänen kihlattunsa, "Marian" sisko joka huojentuneena halaa Romasantaa, saaden näin siskonsa mustasukkaisuuden niskaansa. Romansantan ja Marian tytär "Teresa" on mykkä, ja vanhemmat miettivät hänen viemistään kaupunkiin oppimaan viittomakielen. He lähtivät eikä heitä nähty enää, poikkeuksena Romasanta joka palasi takaisin Barbaran luokse ja valehteli Teresan ja Marian jääneen kaupunkiin asumaan. Poliisi saapuu ruumiin kanssa Barbaran luo joka pelkää perheensä puolesta. Ruumis ei kuuluu hänen perheeseensä mutta hänen hiuksistaan löytyy pieni koru. Ruumiinavauksessa huomataan että kehon rasvat on kirurgisesti poistettu.
Romasanta antaa Barbaralle lahjoja, huomiota ja hellyyttä ja saippuaa. Murhien määrä kasvaa entisestään. Eräs turkismetsästäjä pitää Romasantaa varmuudella ihmissutena ja yrittää tappaa tämän hopealuodilla mutta ei osukaan kohteeseensa, vaan naiseen, lähes kohtalokkain seurauksin. Vedettyään luodin ulos Romasanta antaa Barbaralle korun, samanlaisen kaulakorun kuin erään naispuolisen ruumiin hiuksista löytynyt. Barbara alkaa epäillä Romasantan aikeita ja tutkii tämän vaunut löytäen todisteita sekä oman perheensä murhista että muista. Nainen kaapataan, mutta vaunut syttyvät tuleen mahdollistaen hänen pakonsa. Yksin metsässä hän tapaa turkismetsästäjän, joka kertoo Romasantan olevan ihmissusi ja johdattaa tämän pois. Barbara herää nuotion vierestä ja turkismetsästäjä kertoo olevansa itsekin ihmissusi. Turkismetsästäjä menee Barbaran kanssa kanssa poliisin puheille ja kertoo tarinansa, mutta hänet vangitaan hulluna. Barbara lähtee etsimään Romasantaa ja kiertää aluetta vetäen vesiperän ja murhien jatkuessa Romasantan jäljissä, kunnes saapuu pellolle jolla miehet korjaavat viljaa. Siellä hän näkee Romasantan ja yrittää tappaa tämän. Poliisi vie Romasantan oikeuden eteen mutta hänet tuomitaan hulluksi ja suljetaan parantolaan, josta hänet vapautettaisiin nopeasti. Tämä ei käy, Barbara poliisipäällikön avustuksella murhaa Romasantan selliinsä hopeatikarilla. Sekä turkismetsästäjä että Romasanta kärsivät lykantropiasta.


title: My Way: The Best of Frank Sinatra

text: My Way: The Best of Frank Sinatra on Frank Sinatran kahden levyn kokoelma-albumi, joka on julkaistu vuonna 1997. Siitä on olemassa myös yhden levyn julkaisu. Ensimmäinen levy sisältää kaikki Sinatran ikivihreät klassikot ja toinen levy sisältää vanhemmista levytyksistä tunnetuimmat sekä covereita.


title: Jugendweihe

text: Jugendweihe eli nuorisovihkimys on saksalainen uskonnoton aikuistumiskoulutus. Jugendweihe käydään 13–14-vuotiaana. Nuorisovihkimys aloitettiin 1800-luvulla. Aikuistumiskoulun suorittaneille on annettu kunniakirja ja jokin lahja, esimerkiksi rintakoru. Nykyisin ennen aikuistumisjuhlaa nuoret voivat halutessaan käsitellä heille tarjottavien tilaisuuksien tai kurssin puitteissa teemoja kuten historia ja monikulttuurisuus, kulttuuri ja luovuus, lait ja kansalaisoikeudet, luonto ja tekniikka, ammatit ja työnhaku sekä elämäntavat ja ihmissuhteet.


title: Jugendweihe

text: Nuorisojuhlan kulta-aikaa oli 1920-luku. Adolf Hitlerin valtaannousu kuitenkin katkaisi vapaa-ajattelijoiden perinteen. Itä-Saksassa juhlia järjestettiin itsenäisenä vapaa-ajattelijoiden toimintana vuoteen 1954 saakka, jolloin kommunistinen puolue kielsi toiminnan vanhalta pohjalta ja muutti sen puolueen tavoitteita vastaavaksi. DDR:ssä Jugendweihe otti valtion tuella kristityn rippikoulun paikan nuorten yleisimpänä aikuistumiskoulutuksena. Saksan jälleenyhdistymisen jälkeen Jugendweihe-toiminta sai takaisin itsenäisyytensä kommunismista, mutta uskonnoton aikuistumiskoulutus oli muodostunut perinteeksi. Itäisissä osavaltioissa jopa 60–70 % nuorista osallistuu nuorisojuhlaan.


title: Jugendweihe

text: Kasvatuksellinen osuus on nuorisojuhlasta suurelta osin kadonnut. Arvostelijoiden mielestä juhlan suurin merkitys on nuorten tarpeessa saada lahjoja. Jugendweihe käyminen 14-vuotiaana on joidenkin mielestä liian aikainen ajankohta.


title: Jugendweihe

text: Saksassa on monia nuorisojuhlan järjestäjiä, joista tärkeimmät ovat Jugendweihe Deutschland e.V., der Humanistische Verband Deutschland, der Freidenkerverband ja die Arbeiterwohlfahrt.


title: Paul Martin (jääkiekkoilija)

text: Paul Martin (s. 5. maaliskuuta 1981 Minneapolis, Minnesota) on yhdysvaltalainen ammattilaisjääkiekkoilija. Hän pelaa puolustajana, ja siirtyi kesällä 2015 San Jose Sharksiin. Martin tunnetaan ylivoimaspesialistina.


title: Paul Martin (jääkiekkoilija)

text: Martin pelasi kaudet 1998–2000 Elk River high schoolin joukkueessa. Vuonna 1999 Martin valittiin Minnesotan high schoolien vuoden pelaajaksi. Hänet varattiin high school -joukkueestaan, kun New Jersey Devils otti hänet numerolla 62 toisella varauskierroksella . Martin siirtyi varauksensa jälkeen WCHA-sarjaan Minnesotan yliopiston joukkueeseen, jossa pelasi 2000–2003.


title: Paul Martin (jääkiekkoilija)

text: Martinin NHL-ura alkoi kaudella 2003–04 New Jerseyssä. Ensimmäisenä vuotena New Jerseyssä Martin teki 70 ottelussa tehopisteet 6+18=24 ja pudotuspeleissä viidessä ottelussa 1+1=2. Martin pelasi 11 ottelua Fribourg-Gottéronin joukkueessa Sveitsin NLA:ssa. Seuraavaksi kaudeksi hän palasi takaisin Devilsiin.


title: Paul Martin (jääkiekkoilija)

text: New Jerseyssä Martin pelasi lopulta 400 runkosarjaottelua. Kausi 2009–2010 meni häneltä pilalle käsivamman takia. Hän pystyi pelaamaan kauden aikana vain 22 ottelua. Kauden jälkeen Martin allekirjoitti viisivuotisen sopimuksen Pittsburgh Penguinsin kanssa.


title: Paul Martin (jääkiekkoilija)

text: Martin edusti ensimmäisen kerran Yhdysvaltoja maailmancupissa 2004. Seuraavan kerran hän oli Yhdysvaltain mukana maailmanmestaruuskilpailuissa 2005. Torinon olympialaisiinkin hänet oli nimetty, mutta niissä hän ei pelannut otteluakaan. Toiset maailmanmestaruuskilpailut Martin pelasi vuonna 2008. Martin valittiin Yhdysvaltain joukkueeseen myös Vancouverin olympialaisiin 2010. Hän ei kuitenkaan pystynyt osallistumaan turnaukseen käsivamman takia, ja Ryan Whitney otti hänen paikkansa joukkueesta.


title: New Yorkin yliopisto

text: New Yorkin yliopisto (, NYU) on yksityinen ja voittoa tuottamaton yliopisto New Yorkissa Yhdysvalloissa. Sen useimmat koulut sijoittuvat maan sisäisessä vertailussa kymmenen parhaan joukkoon omilla aloillaan. New Yorkin yliopisto on perustettu vuonna 1831, ja se oli alkuperäiseltä nimeltään University of the City of New York. Sen tunnusväri on violetti. Yliopiston rehtori on John Sexton. Opiskelijoita on yli 50 000, ja se on maan suurin yksityinen voittoatuottamaton yliopisto. Monien muiden tunnettujen yliopistojen tapaan myös NYU on avannut kansainvälisiä kampuksia eri puolilla maailmaa.


title: New Yorkin yliopisto

text: Monista amerikkalaisista yliopistoista poiketen New Yorkin yliopisto ei ole omaa selkeästi rajattua ja muusta kaupungista eristettyä kampusaluetta, vaan toimipisteet ovat sijoittuneet ympäri Manhattania. Alueellisesti NYU:n perinteinen keskus ja siten eräänlainen pääkampus on Washington Square Parkin ympäristössä Greenwich Villagessa. Aukion lähes kaikki rakennukset ovat NYU:n tai siihen liittyvien instituutioiden hallinnassa, ensimmäinen niistä rakennettu yliopistoa varten 1835. Täällä sijaitsevat muun muassa Bobst Library, yliopiston opiskelija- ja muita palveluja tarjoava Kimmel Center, oikeustieteellinen tiedekunta, Steinhardt School sekä Stern Business School. Muita pienempiä toimipisteitä ja opiskelijoille suunnattuja asuntoloita on ympäri kaupunkia, esimerkiksi Union Squarella ja Murray Hillissä.


title: New Yorkin yliopisto

text: Läpi 1800-luvun yliopisto otti vain noin 150 uutta undergraduate-opiskelijaa vuosittain ja kärsi rahapulasta. Vuosisadan vaihduttua opiskelijamäärät alkoivat nopeasti kasvaa: 500 sisäänotettua vuonna 1919 ja yli 7 000 vuonna 1929. Opiskelijamäärä nousi vuoteen 1939 mennessä 47 tuhanteen, ja kasvu jatkui toisen maailmansodan jälkeen. 1970-luvun alussa tulokkaiden määrä alkoi laskea, ja yliopisto joutui rahanpuutteessa myymään Bronxissa sijainneen kampuksensa.